Kuih Tradisional Tempatan Diancam Kepupusan

Malaysia sememangnya kaya dengan kepelbagaian budaya, cara hidup, adat, dan agama. Makanan tradisi merupakan satu faktor kepelbagaian dan warna-warni budaya yang terdapat dalam kalangan rakyat Malaysia. Sebagai contohnya, masyarakat Melayu terkenal dengan kuih, seperti kuih seri muka, kuih bom, karipap, lepat pisang, kuih bahulu, dan kuih koci. Manakala bagi masyarakat Cina pula, terkenal dengan kuih bulan dan kuih bakul. Bagi masyarakat India pula, terdapat makanan seperti vadai dan muruku.

Kuih tradisional di Malaysia menjadi satu identiti dan keunikan yang tidak terdapat di negara lain. Hal ini menjadi satu sumber tarikan pelancong yang dapat menarik minat orang luar untuk mengunjungi negara yang penuh dengan kepelbagaian budaya ini. Oleh hal yang demikian, agak memalukan bagi warganegara Malaysia jika tidak mengenali kuih tradisional kaum mereka sendiri. Kini, kuih tradisional semakin hilang dalam kalangan generasi baharu. Remaja pada hari ini kebanyakannya tidak mengenali kuih-muih tradisional, seperti kuih pulut panggang, kuih serabai dan lain-lain. Sebagai persoalannya, mengapakah kuih tradisional di Malaysia semakin dilupakan dalam kalangan generasi baharu?

Tidak dapat disangkal lagi bahawa kemodenan yang berlaku pada hari ini telah membawa masuk banyak unsur budaya asing ke dalam diri sebahagian masyarakat, terutamanya golongan muda. Tidak perlu dilihat dengan jauh, dalam media sosial sahaja sudah penuh dengan unsur luar yang menyebabkan hilangnya jati diri dalam kalangan anak-anak muda. Hal ini dapat dilihat pada tempoh Perintah Kawalan Pergerakan pada tahun 2020 yang lalu, muncul satu makanan yang tular dan menjadi ikutan ramai, iaitu Kopi Dalgona, yang dipercayai berasal daripada negara luar.

Bukan itu sahaja, golongan muda pada hari ini sering didedahkan dengan makanan ala-ala Barat yang dianggap lebih mewah daripada kuih tradisional. Pemikiran mereka sudah dipengaruhi oleh perspektif yang melihat makanan seperti ini tampak lebih Begitu juga dengan kuih, rata-rata masyarakat Malaysia melihat kek coklat, brownies, tiramisu, kek krim keju dan lain-lain sebagai makanan yang mewah. Oleh hal yang demikian, kuih seperti ini sering digunakan sebagai pencuci mulut di hotel ternama, manakala kuih tradisi seperti kuih seri muka dan wajik semakin diabaikan.

Hal ini jelas menunjukkan bahawa kepupusan kuih tradisional tempatan ini adalah disebabkan oleh perspektif dan sikap masyarakat Malaysia terhadap makanan ini. Hal ini turut dijelaskan oleh Profesor Madya Dr. Shahrim Karim, Pakar Makanan Warisan Negara, bahawa seiring dengan perkembangan dunia masa ini yang mendedahkan kita kepada dunia luar, membuatkan masyarakat lebih gemar mencuba makanan moden, termasuklah kuih-muih, yang berasal dari luar.

“Tidak keterlaluan untuk mengatakan bahawa orang Melayu sendiri tidak berbangga dengan makanan warisan. Sebaiknya dalam budaya makanan, kita perlu mencontohi masyarakat Jepun yang sentiasa berbangga dan memperkasakan sajian warisan, meskipun bergelar negara maju. Kita lebih mengagungkan makanan luar sehinggakan tidak mengetahui nama atau jenis makanan yang ada, sekali gus terus dilupakan.”

Dalam hal ini, bukanlah perkembangan dunia yang perlu dipersalahkan, tetapi sikap masyarakat terhadap makanan tradisi dan jati diri yang lemah dalam diri anak-anak muda. Mereka terlalu mengagungkan makanan Barat, tetapi tidak melihat keistimewaan makanan tradisi di Malaysia yang amat dikagumi oleh orang Barat, baik dari segi rasa, bentuk, dan cara pembuatan.

Oleh yang demikian, masyarakat Malaysia perlulah sedar tentang keunikan makanan dan kuih tradisi Malaysia. Hal ini terbukti dalam sebuah makalah yang bertajuk “Western Tourists Perception of Malaysian Gastronomic Products” oleh Mohd Hairi Jalis, Mohd Salehuddin Mohd Zahari dan Muhammad Izzat dan Zulhan Othman, yang menunjukkan bahawa majoriti pelancong dari Barat memberikan respon positif kepada makanan Malaysia dan bersetuju bahawa makanan tradisional berupaya menjadi satu sumber tarikan pelancong.

Rakyat Malaysia pada hari ini, malangnya, tidak menyedari bahawa makanan tradisi Malaysia ini sebagai satu keunikan, sebaliknya sebagai adat yang ketinggalan zaman. Ramai yang tidak tahu cara-cara pembuatan kuih dan makanan tradisi yang terdapat dalam negara ini. Sebagai contohnya, kuih seperti bahulu amat menarik dari segi pembuatannya. Proses pembuatannya yang rumit sebenarnya penting untuk menjadikan kuih bahulu tersebut enak dan sedap dimakan.

Hal ini ditegaskan sendiri oleh Pensyarah Kanan, Jabatan Sosio-Budaya/Kesenian Melayu, Akademi Pengajian Melayu di Universiti Malaya, iaitu En. Ahmad Hakimi Khairuddin. Menurut beliau, proses memukul telur secara manual amat penting bagi membolehkan kuantiti udara masuk ke dalam ramuan dan menjadikan sajian berkenaan lembut di bahagian dalam. Penyediaan kuih dengan menggunakan ketuhar adalah kurang baik dan tidak memberikan hasil yang sama seperti kaedah tradisional.

Oleh hal yang demikian, apakah yang perlu dilakukan agar kuih tradisional Malaysia dapat dikekalkan dan dihargai oleh generasi akan datang? Peranan utamanya terletak pada setiap individu. Seorang individu, terutamanya dari kalangan muda, perlu mengurangkan penerimaan unsur luar, bukanlah menyingkirkannya secara penuh, tetapi hanya untuk menghargai unsur kebudayaan yang terdapat dalam negara sendiri.

Peranan kedua terletak pada sistem pendidikan negara. Kementerian Pendidikan Malaysia seharusnya bertindak dengan lebih tegas dan proaktif untuk memastikan makanan tradisi, termasuklah kuih-muih tradisional, diterapkan dalam kandungan pengajaran di sekolah. Penerapan ini perlu bermula sejak sekolah rendah lagi. Hal ini dikatakan demikian kerana kanak-kanak pada umur ini lebih mudah menerima, berbanding dengan golongan dewasa.

Usaha ini dapat dilakukan dengan memanfaatkan keluasan penggunaan media sosial pada hari ini. Pihak yang berminat sewajarnya memperkenalkan kuih tradisional melalui laman web atau mempromosikan kuih-muih tempatan secara dalam talian. Pelbagai aplikasi media sosial dapat dimanfaatkan, seperti Facebook, Instagram dan Tik Tok. Penggunaan media sosial sangat berkesan kerana masyarakat pada hari ini terdedah dengan aplikasi sedemikian.

Sebagai kesimpulannya, tidak dapat disangkalkan lagi bahawa kuih tradisional Malaysia sedang mengalami kepupusan. Hal ini dikatakan demikian kerana wujudnya unsur luar yang menyebabkan masyarakat Malaysia mula meninggalkan tinggalan tradisi nenek moyang mereka. Lemahnya jati diri masyarakat, terutamanya golongan muda, menyebabkan makanan tradisi dilihat sebagai sudah lapuk. Sikap dan perspektif yang negatif ini perlu diperbaik agar makanan tradisional Malaysia tidak pupus dan ketinggalan zaman. Titik tolak usaha ini terletak pada diri rakyat Malaysia itu sendiri dengan meletakkan kebanggaan mereka terhadap makanan dan kuih tradisi tempatan.


SAMBUTAN SEDERHANA HARI WESAK

Untuk mendapatkan maklumat terkini, ikuti kami melalui Telegram

Hari Wesak tahun ini disambut secara sederhana dan dalam suasana norma baharu susulan Perintah Kawalan Pergerakan (PKP) 3.0 pandemik COVID-19. Walaupun penganut agama Buddha tidak dapat hadir secara fizikal ke tokong, pihak rumah ibadat dan persatuan giat melakukan penstriman langsung sambutan tersebut melalui media sosial seperti Subang Jaya Buddhist Association dan Bandar Utama Buddhist Society.

Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah antara yang terawal memberikan ucapan kepada penganut Buddha. Perdana Menteri Tan Sri Muhyiddin Yassin turut tidak ketinggalan mengucapkan selamat hari Wesak dengan memanfaatkan media sosial. Menteri Perpaduan Negara, Datuk Halimah Mohamed Sadique menyatakan bahawa perayaan itu disambut dengan aman dan harmoni selaras dengan amalan kebebasan beragama yang menjadi lambang perpaduan negara.

“Pengamalan dan pembudayaan nilai-nilai murni dalam kehidupan masyarakat hari ini sewajarnya diperkukuhkan lagi ketika negara sedang berhadapan dengan pandemik COVID-19. “Marilah kita bersama-sama bersatu hati memerangi COVID-19 ini tanpa garis pemisah. Dalam masa yang sama marilah kita memanfaatkan peluang dan kesempatan yang ada ini untuk menjiwai erti perpaduan yang sebenar,” katanya.

Sementara itu, tokong-tokong Buddha di Pulau Pinang kebanyakannya hampir kosong memandangkan penganut tidak dibenarkan menyertai upacara sembahyang. Pihak berkuasa termasuk polis dilihat berada di Mahindarama Buddhist Temple bagi memastikan pematuhan prosedur operasi standard (SOP). Wakil tokong Dr Surya Dharamdass turut menggesa orang ramai agar mematuhi SOP dan meraikan sambutan Wesak di rumah memandangkan segala upacara keagamaan di tokong disiarkan secara maya.


Pesta Kaamatan Disambut Secara Maya

Kerajaan Sabah telah melancarkan Kaamatan TV sebagai platform bagi menyambut Pesta Kaamatan pada tahun ini berikutan penularan wabak COVID-19. Timbalan Ketua Menteri Sabah, Datuk Jeffrey Kitingan berkata bahawa beberapa aktiviti sepanjang pesta itu akan disiarkan secara digital melalui laman sosial dan kerjasama kerajaan negeri dengan Radio Televisyen Malaysia (RTM) dan Astro.

Tambahnya lagi, Kaamatan TV itu dibuat oleh Jawatankuasa Teknikal dan Publisiti Pesta Kaamatan Sabah berdasarkan tema pesta Kamaatan tahun ini iaitu Kaamatan Tanpa Sempadan. Antara pengisian yang terdapat dalam Kaamatan TV ialah program “Sabah Top Influencer”, majlis anugerah bagi menghargai bakat dan personaliti Sabah yang banyak menyumbang kepada negeri Sabah. Selain itu, Kaamatan TV juga akan menyiarkan program yang mengetengahkan informasi pendidikan sosio budaya dan tradisi masyarakat Kadazan Dusun Murut Rungus.

Persiapan menyambut Pesta Kaamatan berjalan dengan lancar walaupun terdapat kekangan akibat penularan COVID-19. Pihak kerajaan Sabah berharap agar masyarakat di Sabah dapat mematuhi SOP dan memanfaatkan penggunaan laman sosial ketika menyambut Pesta Kaamatan.


Institut Alam dan Tamadun Melayu (ATMA) telah menganjurkan program Siri Syarahan ATMA yang telah diadakan pada 27 Mac 2021.  Tajuk siri syarahan pada kali ini ialah “Epistemologi Linguistik dalam Konteks Falsafah dan Pemikiran Alam Melayu”. Program tersebut diadakan secara atas talian di Zoom.

Tujuan program tersebut diadakan adalah untuk memberikan pendedahan dan pengetahuan tentang epistemologi linguistik dalam konteks falsafah dan pemikiran alam Melayu. Program tersebut menampilkan seorang ahli panel iaitu Profesor Datuk Seri Dr. Awang Sariyan yang juga merupakan Pengarah ATMA. Program itu disertai oleh ahli akademik dari dalam dan luar negara.

Pada peringkat pertama perbincangan, Profesor Datuk Seri Dr. Awang Sariyan menerangkan tentang asal usul epistemologi linguistik bahasa Melayu khususnya di Nusantara. Beliau menyatakan bahawa masyarakat kini tidak lagi mengambil berat tentang penggunaan bahasa Melayu secara tepat kerana mereka tidak menguasai tatabahasa bahasa Melayu. Masyarakat kini perlu mengambil tahu tentang sejarah bangsa supaya jati diri dapat dimantapkan.

Beliau juga menyatakan bahawa bahasa merupakan identiti sesebuah bangsa. Jika sesebuah bangsa memartabatkan bahasa ibunda, maka bangsa itu akan menjadi maju dan mempunyai daya saing yang tinggi. Selain itu, bahasa juga merupakan wadah atau medium yang sangat penting bagi memastikan warisan kebudayaan sesebuah bangsa terus kekal. Hal ini demikian kerana kebudayaan warisan yang diperturunkan kepada generasi seterusnya dilakukan melalui medium lisan dan tulisan.

Program tersebut mendapat sambutan yang menggalakkan dari masyarakat. Semoga program seperti ini dapat diteruskan oleh ATMA untuk memberikan pendedahan dan ilmu kepada masyarakat.


Memahami Asal Usul Peribahasa Melayu “Biar Mati Anak, Jangan Mati Adat“

Peribahasa Melayu “biar mati anak, jangan mati adat” bermaksud pantang dan larangan melanggar adat nenek moyang; jika anak sendiri melanggar adat atau undang-undang dia mesti dihukum. Peribahasa ini mempunyai komunikasi tersirat di sebaliknya walaupun frasa yang digunakan dinyatakan secara berterus-terang. Hal ini dikatakan demikian kerana jika melihat dari sudut pandangan norma kehidupan, tidak ada ibu bapa di dunia ini yang mengehendaki anaknya mati hanya kerana melanggar adat resam. Namun begitu, ketersiratan makna di sebalik ungkapan peribahasa ini sebenarnya menggambarkan falsafah masyarakat Melayu ketika menterjemahkan perumpamaan bagi menunjukkan kepentingan menjaga adat (undang-undang).

Peribahasa “biar mati anak, jangan mati adat” jelas menunjukkan pengaruh tentang kewajipan pelaksanaan undang-undang terhadap orang yang bersalah melanggar undang-undang tidak kira statusnya, sama ada terdiri daripada ahli keluarga mahupun anak sendiri. Peribahasa ini sebenarnya mempunyai unsur tegas dalam pelaksanaan undang-undang, sama ada undang-undang tersebut ialah undang-undang awam, mahupun undang-undang yang telah ditetapkan oleh agama Islam. Kamus Dewan turut mendefinisikan adat sebagai peraturan yang sudah diamalkan sejak turun-temurun di dalam sesuatu masyarakat sehingga menjadi hukum dan peraturan yang harus dipatuhi (undang-undang). Adat juga merupakan sesuatu perkara yang selalu diamalkan sekian lama dalam sesebuah negeri dan dipatuhi oleh ahli-ahli masyarakatnya. Secara umumnya, adat boleh dirumuskan sebagai peraturan yang diamalkan dalam kehidupan sesebuah masyarakat di sesebuah tempat yang merangkumi nilai kebudayaan, norma masyarakat, kelaziman, undang-undang dan hukum-hakam.

Oleh hal yang demikian, adat dapat difahami sebagai undang-undang atau peraturan yang wajib dipatuhi oleh masyarakat dalam sesebuah negara  atau negeri dan sesiapa yang melanggarnya perlu dihukum oleh pelaksana undang-undang yang dipertanggungjawabkan tidak kira pesalah tersebut terdiri daripada ahli keluarga ataupun anak sendiri. Peribahasa ini  pada dasarnya menunjukkan bahawa betapa masyarakat Melayu pada zaman dahulu mementingkan penjagaan adat resam, budaya dan agama. Tafsiran adat mempunyai maksud yang sangat luas, iaitu meliputi cara hidup dan budaya dalam kegiatan sosial, ekonomi, politik, dan kepercayaan beragama.

Segala tingkah laku dan cara hidup dalam masyarakat haruslah mengikut adat yang telah ditetapkan dalam amalan masyarakat tersebut. Selain peraturan dan adat yang diamalkan dalam sesebuah masyarakat, orang Melayu juga amat mementingkan undang-undang yang ditetapkan dalam agama Islam. Hal ini dikatakan demikian kerana Perlembagaan Persekutuan mentakrifkan “Melayu” sebagai seseorang yang lazimnya bertutur bahasa Melayu, menganut agama Islam dan mengamalkan adat istiadat Melayu. Dalam Perkara 3(1) Perlembagaan Persekutuan juga telah menetapkan bahawa agama Islam ialah agama rasmi persekutuan. Termaktubnya agama Islam sebagai agama rasmi persekutuan dalam Perlembagaan Persekutuan adalah kerana unsur-unsur tradisi dan perluasan sejarah Tanah Melayu yang mengamalkan pemerintahan beraja.

Agama Islam telah lama bertapak di Tanah Melayu dan wujudnya tamadun Islam melalui raja-raja Melayu Islam dan rakyatnya. Perkara ini telah memberi pengaruh besar kepada pembentukan perlembagaan yang seterusnya menjadikan Islam sebagai agama rasmi. Ciri-ciri Islam yang berpandukan al-Quran dan Hadis telah wujud dalam jiwa masyarakat Melayu dan menjadi asas kepada kelakuan dalam apa-apa jua bentuk tindakan, perhubungan, amalan nilai hidup dan pandangan. Segala suruhan dan tegahan daripada Allah SWT menjadi peraturan dan wajib dipatuhi demi menjamin kesejahteraan hidup.

Melalui pandangan secara inkuisitif, kita perlu mempersoalkan kenapakah masyarakat Melayu pada zaman dahulu menggunakan peribahasa ini untuk menunjukkan kepentingan menjaga ‘adat’ ataupun undang-undang dalam kehidupan? Adakah orang Melayu pada zaman dahulu benar-benar merelakan anaknya mati daripada melanggar adat ataupun mempunyai maksud yang tersirat di sebalik pengungkapan peribahasa tersebut? Peribahasa ‘biar mati anak, jangan mati adat’ dikatakan muncul pada zaman prapenjajahan dan penggunaan ‘adat’ dalam peribahasa ini sebenarnya tidak terhad kepada maksud adat resam semata-mata tetapi merujuk juga pelaksanaan undang-undang Islam.

Peribahasa yang sering diungkapkan oleh masyarakat Melayu ini pada asalnya merupakan peribahasa Aceh, iaitu Mate aneuk meupat jeurat, gadoh adat pat tamita yang bermaksud “mati anak ada kuburnya, hilang adat di mana hendak digantikan”. Peribahasa ini bermula daripada kisah pelaksanaan hukum Islam ke atas sesiapa sahaja tanpa mengira darjat oleh Sultan Iskandar Muda. Menurut sejarah, Sultan Iskandar Muda dikatakan menjatuhkan hukuman rejam sampai mati ke atas putera mahkota baginda yang bakal menggantikan tempatnya sebagai sultan, iaitu Meurah Pupok, kerana dituduh melakukan perbuatan zina. Oleh hal yang demikian, inti pati peribahasa yang diungkapkan ini sebenarnya melambangkan pelaksanaan undang-undang Islam yang adil tanpa mengira status kedudukan seseorang sama ada ahli keluarga ataupun anak kandung sendiri.

Dalam konteks peribahasa ini, maka jelaslah bahawa leksikal “adat” yang digunakan dalam peribahasa ini sebenarnya merujuk kepada maksud yang sangat luas, iaitu bukan sahaja merujuk kepada adat resam yang diamalkan sekian lama dalam masyarakat tetapi juga hukum-hukum atau undang-undang yang perlu dipatuhi dalam agama Islam. Oleh sebab itu, konsep peribahasa ini pada dasarnya menekankan kepentingan menjaga kedaulatan undang-undang dan seharusnya tidak dicabuli demi kepuasan nafsu dan kepentingan lain yang bersifat individu. Melalui analisis makna peribahasa ini juga, dapat diperhatikan bahawa masyarakat Melayu pada zaman dahulu sangat menjunjung tinggi adat resam dan mengamalkan nilai-nilai Islam dalam kehidupan sehingga rela menyerahkan ahli keluarga dan anak kandung sendiri untuk dihukum oleh undang-undang jika mereka benar-benar melakukan kesalahan dan jenayah. Hal ini dikatakan demikian kerana ‘adat’ tersebut perlu sentiasa dijaga dan ditegakkan demi menjaga keamanan dan keharmonian hidup dalam masyarakat dan negara.


Agenda Memperkasa Sektor Pelancongan dan Kebudayaan dalam Mendepani COVID-19

Untuk mendapatkan maklumat terkini, ikuti kami melalui Telegram

Kuala Lumpur – Sektor pelancongan merupakan antara sumber pendapatan utama negara dan kini sedang berdepan dengan cabaran ketika negara berperang dengan wabak COVID-19. Oleh itu, pihak kerajaan menerusi Kementerian Pelancongan, Seni dan Budaya kini sedang giat membuat perancangan untuk merancakkan kembali sektor pelancongan sebaik sahaja wabak COVID-19 dapat dikawal. Antara inisiatif yang sedang dirangka oleh kerajaan ialah mempromosikan produk kraf tempatan.

Promosi produk kraftangan itu dijalankan oleh Perbadanan Kemajuan Kraftangan Malaysia dan memfokuskan kepada produk kraftangan setiap negeri. Agensi itu juga akan membantu masyarakat untuk memberikan latihan dan elaun bagi mempelajari pembuatan produk kraftangan dan seterusnya melahirkan usahawan baharu pasca COVID-19. Selain itu, pihak kementerian juga memberikan bantuan kewangan kepada badan bukan kerajaan (NGO) penggiat seni untuk meneruskan kegiatan seni. Berikutan dengan situasi semasa, pihak kerajaan tidak membenarkan anak seni membuat persembahan secara langsung sebaliknya menggalakkan mereka mengadakan program secara atas talian.

Kerajaan mahu meningkatkan lagi hasil pendapatan negara melalui sektor pelancongan. Oleh itu, kerajaan telah melancarkan Dasar Pelancongan Negara pada tahun lepas yang memfokuskan kepada kelangsungan industri pelancongan dan menjadikan Malaysia sebagai destinasi pelancongan terpilih utama di peringkat global. Dasar tersebut sudah pun dirancang oleh kerajaan sejak tahun 2017 lagi.  Antara inisiatif pihak kerajaan merancakkan semula industri pelancongan ialah mewujudkan zon pelaburan untuk projek pelancongan. Zon ini dijangka dapat meningkatkan kerjasama antara sektor awam dan swasta serta menarik lebih ramai pelabur dalam bidang teknologi digital sektor pelancongan.

Selain itu, pihak kerajaan berhasrat mahu menjadikan Malaysia sebagai Top of The Mind Ecotourism Destination of the World. Hasrat ini mampu dicapai kerana Malaysia terkenal dengan kekayaan dan kelestarian sumber semula jadi yang boleh memacu ekonomi melalui ekopelancongan. Usaha ini selaras dengan komitmen Malaysia terhadap Agenda 2030 dan Matlamat Pembangunan Lestari yang dilancarkan oleh Pertubuhan Bangsa-Bangsa Bersatu.

Peranan sektor pendidikan juga penting untuk memacu sektor pelancongan negara. Sektor pendidikan melalui sekolah dan institut pengajian tinggi perlu menawarkan lebih banyak bidang yang berkaitan dengan pelancongan seperti hospitaliti, chef, pengurusan pelancongan dan lain-lain lagi. Keadaan ini boleh membantu sektor pelancongan negara kerana negara mempunyai tenaga kerja yang terlatih dan cekap.


FINAS Buka Penyertaan Festival Filem Malaysia ke-31

Petaling Jaya – Perbadanan Kemajuan Filem Nasional Malaysia (FINAS) telah membuka penyertaan filem tempatan yang layak bertanding dalam kategori  yang telah ditetapkan untuk menyertai Festival Filem Malaysia ke-31 (FFM31). Penyertaan itu dibuka bermula dari 15 Jun 2021 hingga 15 Julai 2021.

Penganjuran FFM31 yang dijangka berlangsung pada bulan oktober 2021 melibatkan penyertaan filem cereka berdasarkan kepada syarat yang telah ditetapkan oleh FINAS. Syarat pertama yang telah ditetapkan oleh FINAS ialah filem cereka itu mesti dikeluarkan di Malaysia dan mendapat kelulusan Lembaga Penapisan Filem bagi tahun 2018, 2019, dan 2020 untuk tayangan di pawangam Malaysia dalam format DCP/35mm/format digital serta tempoh masa tayangan sekurang-kurangnya 60 minit. Syarat kedua ialah filem yang masih belum pernah menyertai Festival Filem Malaysia dan filem yang ditayangkan paa tahun 2018, 2019 dan 2020 sahaja. Syarat ketiga ialah pengeluar filem mesti mempunyai lesen pengeluaran filem dari FINAS, melainkan mereka yang dikecualikan di bawah seksyen 34A Akta FINAS 1981. Syarikat yang masih belum mendapat lesen walaupun sudah melakukan permohonan lesen tersebut boleh memberikan nombor rujukan fail FINAS yang berkenaan.

Sementara itu, kategori yang dipertandingkan dalam FFM31 terdiri daripada filem terbaik, pengarah terbaik, pengarah harapan, pelakon lelaki terbaik, pelakon wanita terbaik, pelakon pembantu lelaki terbaik, pelakon pembantu wanita terbaik, pelakon kanak-kanak terbaik, pelakon lelaki harapan, pelakon wanita harapan, lakon layar terbaik, cerita asal terbaik, sinematografi terbaik, penyunting terbaik, skor muzik asal terbaik, penataan seni terbaik, penataan bunyi terbaik, lagu tema terbaik, rekaan busana terbaik, kesan khas visual terbaik, tatarias terbaik dan poster terbaik.

Syarat penyertaan dan muat turun borang penyertaan FFM31 ini boleh didapati menerusi pautan www.finas.gov.my/borang-penyertaan-ffm31.


Memperingati 50 Tahun Pemergian Nordin Ahmad

Program memperingati 50 tahun pemergian pelakon terkenal, Nordin Ahmad telah diadakan melalui siaran facebook repair gambar lama pada 15 Jun 2021. Program itu diadakan hasil kerjasama suara senefilia dan saudagar reka. Bicara santai itu memfokuskan tentang perjalanan hidup dan karier seni allahyarham Nordin Ahmad sepanjang hayat beliau. Nordin Ahmad dilahirkan 4 Ogos 1929 di Kampung Kota, Permatang Pasir, Seberang Perai, Pulau Pinang. Beliau mendapat pendidikan di kampung halamannya.

Penglibatan beliau dalam bidang seni bermula ketika beliau bekerja sebagai kerani di pengkalan tentera udara British di Seletar, Singapura pada tahun 1951. Atas dorongan rakannya, beliau mencuba nasib uji bakat yang diadakan di Utusan Melayu tetapi beliau gagal memikat hati pengarah, S. Ramanathan. Kemudian, Nordin Ahmad menerima tawaran bekerja sebagai buruh kasar di studio Malay Film Productions dengan harapan dapat menjadi pelakon. Beliau akhirnya muncul sebagai pelakon tambahan dalam filem Rayuan Sukma dan Juwita. Berkat kesabarannya, beliau kemudiannya muncul dalam sebagai pelakon utama dalam filem Permata di Perlimbahan tetapi filem itu tidak laris. Nama beliau kemudiannya tenggelam dan terpaksa menjadi pelakon tambahan semula. Namun begitu, beliau tidak berputus asa dan terus membaiki mutu lakonannya.

Seniman negara, Tan Sri P. Ramlee menjadi insan yang bertanggungjawab yang mengangkat kembali nama Nordin Ahmad dalam persada seni menerusi filem Semerah Padi pada tahun 1956. Tan Sri P.Ramlee memberikan kepercayaan kepada Nordin Ahmad untuk memegang watak utama dalam filem itu dan hasilnya namanya sebaris dengan bintang ternama dalam industri. Nordin Ahmad kemudiannya berhijrah ke Cathay-Keris Filem dan terus mencipta nama dalam bidang seni. Nordin Ahmad terus mengukuhkan namanya sebagai pelakon terbaik menerusi filem Hang Jebat, Chuchu Datok Merah, dan Sri Mersing. Nordin Ahmad kemudiannya diberikan peluang untuk menjadi pengarah filem. Antara filem yang diarahkan oleh beliau ialah Wan Perkasa, Kaseh Ibu, Naga Tasek Chini, Play Boy, Kekasih, Si Murai, Nafsu Belia, Keranda Berdarah, Mat Lanun, dan Lubang Neraka.

Nordin Ahmad telah menghembuskan nafas terakhirnya di Hospital Besar Singapura akibat demam kuning pada usia 41 tahun. Nama Ahmad Nordin terus diingati dalam ingatan peminat kerana mutu lakonannya yang bermutu tinggi.


Melestarikan Seni Tanggam Melalui Replika Rumah Tradisional

Kuala Lumpur — Seni tanggam merupakan salah satu daripada keunikan seni bina masyarakat Melayu. Tanggam merujuk kepada kaedah penyambungan kayu yang tidak menggunakan paku dalam seni bina masyarakat Melayu. Tanggam juga merupakan penciptaan dan identiti bitara orang Melayu dalam usaha mereka menghasilkan sesuatu kaedah kerangka bangunan kayu yang bermutu, teguh dan kaya dengan nilai keindahan.

Masyarakat Melayu menggunakan seni tanggam untuk membina rumah dan membuat perabot pada suatu ketika dulu. Namun begitu, seni bina tanggam kini mulai diancam dengan kepupusan kerana tidak ramai lagi orang yang mampu untuk mengaplikasikan teknik tersebut. Walau bagaimanapun, masih ada individu yang mempunyai kemahiran untuk menghasilkan rumah tradisional, dan seorang daripadanya ialah Mohd Zain Abd Aziz.

Mohd Zain bukanlah pembuat rumah tradisional yang biasa sebaliknya beliau merupakan pembuat diorama atau replika rumah tradisional dalam bentuk berskala kecil. Beliau menghasilkan diorama rumah tradisional dengan menggunakan teknik yang sama untuk membuat rumah tradisional yang sebenar dengan berbekalkan pengalamannya hampir empat dekad dalam bidang pertukangan rumah.

Kini, Mohd Zain banyak menghasilkan replika rumah dan istana tradisional dengan bantuan Foo Loke Kee yang menyediakan tempat dan barangan keperluan. Replika hasil kerja tangan Mohd Zain mendapat perhatian pelbagai pihak, seperti di Muzium Negara dan juga pada peringkat antarabangsa, terutamanya di China. Bukan itu sahaja, hasil kerja tangan Mohd Zain turut mempunyai ramai peminat di negara itu.

Kisah kegigihan Mohd Zain dan Foo Loke Kee ini dapat diikuti secara penuh dalam majalah Dewan Budaya Bil.6/2021 yang diterbitkan pada bulan Jun 2021 ini.


Kuasa Bahasa sebagai Senjata Idea

Untuk mendapatkan maklumat terkini, ikuti kami melalui Telegram

Bahasa bukan sahaja dapat digunakan untuk menyatakan realiti tetapi juga dapat menyatakan pembohongan, kepalsuan dan fitnah atau ketidakbenaran. Harus kita ingat bahawa realiti yang dipaparkan melalui teks dengan menggunakan bahasa sebagai alat ialah realiti yang dikonstruksikan mengikut perspektif penulis.

Dengan menggunakan skemata dan pembingkaian, lewat pemilihan kosa kata, ungkapan dan ayat tertentu, penulisnya menulis sesuatu dengan niat agar khalayak  dapat dipengaruhi dan dibentuk pemikiran mereka agar akhirnya menyokong pendirian yang dipaparkan. Lazim terjadi, berlaku penonjolan atau sebaliknya penafian dan pemaknaan tertentu terhadap sesuatu realiti.

Bahasa dapat menjadi instrumen ideologi. Melaluinya, pencipta teks menyebarkan pengaruh dan dominasinya bagi mempengaruhi khalayak.

Media, teks dan juga bahasa bukan lagi menjadi wilayah dan alat berkecuali kerana bahasa sudah dijadikan sebagai alat yang dimanipulasikan bagi memenuhi agenda dan tujuan tertentu.

Kita mungkin tidak menyedari bahawa berlaku unsur pemaksaan terhadap kita untuk menerima sesuatu idea, ideologi, dan pandangan melalui penggunaan bahasa, wacana dan naratif tertentu sehingga bahasa dan media menjadi instrumen dan kekuasaan hegemonik sehingga pemikiran khalayak dikuasainya.

Jelaslah, bahasa seperti juga pengetahuan dan ilmu mempunyai kuasa. Bagi penulis yang pintar dan terampil, menguasai teknik retorik dan penulisan, serta mahir dalam penulisan pasti sedar akan kuasa bahasa. Kuasa itulah yang dimanfaatkan sebaik-baik mungkin untuk mempengaruhi khalayak.

Kosa kata, ungkapan, ayat dan wacana tertentu yang berpaksikan fakta dan data tertentu menimbulkan kesan kuasa tertentu. Setiap kekuasaan selalu berusaha menghasilkan kebenaran, malah kebohongan tertentu, yang disebarkan melalui wacana dan naratif yang dibentuk oleh kuasa bahasa.

Kepintaran dan kemahiran penulis dalam menggunakan bahasa dan memanipulasikan fakta dan data akan memungkinkannya untuk menjadikan sesuatu isu dan pandangan lebih dominan, sedangkan wacana lain akan dipinggirkan dan dinyahkan, malah mungkin diselubungkan dan dipendamkan.

Dengan memanfaatkan unsur bahasa tertentu, wacana dominan secara tidak langsung mengetepikan dan meminggirkan wacana lain sehingga dianggap tidak penting dan utama.

Sesuatu wacana dan pandangan juga akan kelihatan lebih absah dan kukuh dengan penggunaan istilah, jargon, ungkapan dan alasan legal  formal.

Maksudnya, bahasa dan wacana yang dianggap absah ialah pernyataan yang didukung oleh alasan formal, berbau ilmiah dan ditunjangi oleh  logos konkrit tertentu seperti testimoni, statistik, contoh, anekdot, dan pemetikan sumber yang dianggap berwibawa.

Salah satu kekuatan bahasa jika dimanfaatkan dengan sebaik-baiknya dan semahir mungkin ialah bahasa yang dapat mencipta cara berfikir tertentu yang dominan, yang dianggap benar, manakala yang lain dianggap salah, palsu dan tidak benar.  Ya, sesungguhnya, bahasa dapat dijadikan wadah tentang cara nilai dan idea tertentu dipandang dominan dan benar sehingga akhirnya meresap ke dalam fikiran khalayak sehingga menjadi konsensus dan pemikiran kolektif.

Seyogia diingatkan, terdapat beberapa strategi wacana yang dapat dimanfaatkan dari segi pemakaian bahasa untuk meminggirkan sesuatu idea, puak, kelompok atau pihak.

Pertama, penghalusan makna dengan menggunakan eufemisme. Teknik atau unsur ini digunakan bagi menjaga kesopanan dan norma dalam masyarakat untuk melembutkan kesan, sedangkan kesan lembut melalui hegemoni halus dengan penggunaan bahasa sopan mungkin lebih berbisa dan menyusup halus ke dalam fikiran bawah sedar.

Eufemisme banyak digunakan untuk menyatakan tindakan kelompok atau puak dominan dan berkuasa termasuklah oleh pemerintah terhadap golongan yang lemah sehingga dalam banyak hal unsur tersebut boleh bersifat memperdaya.

Kedua, pemakaian unsur disfemisme. Berbeza daripada eufemisme yang dapat mengakibatkan realiti menjadi halus dan menyebabkan realiti dikaburkan, disfemisme akan menyebabkan realiti menjadi kasar. Teknik atau unsur ini banyak digunakan golongan lemah, tidak dominan, terpinggir, dan rakyat biasa.

Untuk menyerang golongan berkuasa dan pemerintah, lihat sahaja cara netizen mengungkapkan perasaan, kekecewaan dan kemarahan mereka terhadap pihak tertentu melalui media sosial.

Perhatikan  unsur disfemisme yang digunakan, serta label kasar dan keras yang dimanfaatkan ketika rakyat berdepan dengan krisis kesihatan dan ekonomi ketika ini.

Ternyata, bahasa dapat dijadikan sebagai senjata tajam oleh golongan yang lemah, tidak berdaya dan berasa dirinya tidak mendapat layanan adil atau dipinggirkan. Teliti sahaja isu yang banyak berkembang dalam masyarakat ketika ini termasuklah yang membabitkan isu politik, kesihatan, ekonomi, dan pelbagai bantuan lain yang berkaitan.

Sesuai dengan teknik propaganda, satu lagi unsur bahasa yang kita perlu lebih berhati-hati ialah pelabelan. Untuk sesuatu yang berniat jahat, akan menggunakan label atau ungkapan negatif, manakala untuk sesuatu yang baik akan menggunakan label positif.

Yang negatif itu bertujuan untuk mencemarkan dan merosakkan imej dan reputasi pihak yang menjadi sasaran, manakala yang positif pula untuk melukiskan citra dan reputasi positif.

Pertentangan duaan ini jelas dalam konteks penggunaan bahasa dan penciptaan wacana oleh dua puak yang saling bertentangan, termasuklah antara kerajaan dengan pembangkang ketika ini.

Oleh yang demikian, kita perlu terus berwaspada agar tidak mudah terjerat oleh penggunaan label, ungkapan, istilah dan kosa kata tertentu melalui bahasa yang dimanfaatkan penulis terbabit.

Strategi dan unsur lain yang kerap juga dimanfaatkan ialah stereotaip, iaitu penggunaan sesuatu kata yang memperlihatkan sikap positif atau negatif bersabit dengan orang, puak, kelompok, kelas, ras dan parti politik tertentu.

Stereotaip ialah amalan representasi yang menggambarkan sesuatu dengan penuh prasangka, konotasi negatif dan subjektif. Stereotaip melalui penggunaan kata-kata tertentu jika digunakan secara tekal dan berlarutan pada akhirnya akan terpasak dalam fikiran dan minda pengguna bahasa dan khalayak.

Sesungguhnya, bahasa bukan sekadar alat tetapi mempunyai kuasa hegemoni tertentu. Jika digunakan dengan penuh kemahiran, melalui teknik tertentu, bahasa dapat dijadikan sebagai senjata untuk membentuk dan mempengaruhi fikiran khalayak sasaran. Untuk itu, kuasailah segala mekanisme dan unsur bahasa kerana bahasa di tangan mereka yang mahir akan menjadi senjata tajam dan begitu bermanfaat bagi memenuhi tujuan dan kepentingan tertentu.

Dr. Jeniri Amir − Pengamat bahasa dan penganalisis politik yang merupakan Felow Kanan Majlis Profesor Negara.


Peranan Institusi Raja Dalam Pengembangan Ilmu dan Pembinaan Tamadun Melayu

Untuk mendapatkan maklumat terkini, ikuti kami melalui Telegram

Dewan Bahasa dan Pustaka (DBP) telah menganjurkan program Bicara Cendekia yang telah diadakan pada 23 Jun 2021.  Tajuk siri syarahan pada kali ini ialah “Peranan Institusi Raja dalam Pengembangan Ilmu dan Pembinaan Tamadun Melayu”. Program tersebut diadakan secara atas talian di Facebook DBP.

Tujuan program tersebut diadakan adalah untuk memberikan pendedahan dan pengetahuan tentang Program tersebut menampilkan seorang ahli panel iaitu Profesor Emeritus Dato Dr. Asmah Haji Omar yang juga merupakan Ahli Lembaga Pengelola DBP. Program itu disertai oleh ahli akademik dari dalam dan luar negara.

Pada peringkat pertama perbincangan, Profesor Emeritus Dato Dr. Asmah Haji Omar menerangkan tentang sejarah pengembangan bahasa Melayu khususnya di Nusantara. Beliau menyatakan bahawa istana memainkan peranan penting untuk mengembangkan bahasa Melayu melalui penulisan hikayat, syair, kitab agama dan lain-lain. Penulisan hikayat tersebut telah membina genre baharu dalam bahasa Melayu. Antara hikayat agung bahasa Melayu ialah Hikayat Merong Mahawangsa, Syair Sultan Maulana, Sulatus Salatin, Tuhfat al-Nafis, Gurindam Dua Belas, Bustan al-Katibin, Sejarah Melayu, Hikayat Hang Tuah, Hikayat Raja Pasai dan lain-lain lagi.

Beliau juga menyatakan bahawa pemerintah Melayu dahulu aktif menjalankan aktiviti penulisan khususnya hikayat sejarah kerajaan dan kitab agama kerana bahasa merupakan identiti sesebuah bangsa. Jika sesebuah bangsa memartabatkan bahasa ibunda, maka bangsa itu akan menjadi maju dan mempunyai daya saing yang tinggi. Selain itu, bahasa juga merupakan wadah atau medium yang sangat penting bagi memastikan warisan kebudayaan sesebuah bangsa terus kekal. Hal ini demikian kerana kebudayaan warisan yang diperturunkan kepada generasi seterusnya dilakukan melalui medium lisan dan tulisan.

Ketika negara ini mahu mencapai kemerdekaan, Raja-raja Melayu telah menulis Wasiat Raja Melayu dan antara isi kandungan wasiat itu ialah menjaga dan memartabatkan bahasa Melayu di negara tercinta ini. Pengucapan raja Melayu seharusnya dicontohi oleh masyarakat kerana bahasa yang digunakan mencerminkan ketinggian budi masyarakat. Antara satu matlamat utama penubuhan DBP yang diilhamkan oleh Profesor Diraja Dr. Ungku Abdul Aziz ialah beliau ingin mendidik  masyarakat menggunakan bahasa Melayu dengan tepat. Selain itu, beliau juga mahukan bahasa Melayu menjadi sebagai bahasa ilmu dan bahasa ekonomi yang mempunyai pengaruh besar di seantero dunia.

Program tersebut mendapat sambutan yang menggalakkan dari masyarakat. Semoga program seperti ini dapat diteruskan oleh DBP untuk memberikan pendedahan dan ilmu kepada masyarakat.


Kemandirian Anak Seni PKP 3.0

Sektor seni merupakan antara sektor yang terkesan akibat pelaksanaan Perintah Kawalan Pergerakan (PKP) yang menyebabkan anak seni semakin terhimpit dengan tekanan kos sara hidup. Persekutuan Majikan-majikan Malaysia (MEF) memohon kepada pihak kerajaan supaya membenarkan sektor seni dan kreatif beroperasi dalam tempoh pelaksanaan PKP 3.0.

Pengarah Eksekutif MEF, Datuk Shamsuddin Bardan menyatakan bahawa langkah itu bertujuan untuk memastikan kelangsungan ekonomi dan kemandirian anak seni yang sangat terkesan dengan COVID-19. Tambah beliau lagi, industri ini sememangnya perlu berwaspada agar tidak dijangkiti dengan COVID-19 tetapi tidak semestinya tidak dibenarkan beroperasi. Hal ini demikian kerana sekiranya semua pemain industri mematuhi prosedur operasi standard (SOP) yang dikeluarkan oleh kerajaan, maka kegiatan seni boleh dijalankan dengan baik.

Beliau juga menyatakan bahawa pihak kerajaan atau Perbadanan Kemajuan Filem Nasional (FINAS) perlu mengeluarkan SOP yang jelas agar anak seni boleh menjalankan semula kegiatan seni dan menjana ekonomi mereka dalam waktu yang mencabar ini. Beliau memohon kepada pihak kerajaan agar mempertimbangkan pemberian vaksin kepada anak seni agar mereka boleh menjalankan aktiviti seni dengan lancar.


Tourism Malaysia Memenangi Anugerah dalam World Media Festival

Hasil kolaborasi antara Tourism Malaysia, SHARP dan Chilli Pepper Films membuahkan kejayaan apabila memenangi  Anugerah Khas bagi kategori “Best Camerawork” dalam World Media Festival yang ke-21. Bertempat di Hamburg, Jerman, festival tersebut memberikan anugerah khusus untuk menghargai kreativiti dalam media sepanjang tempoh 21 tahun, termasuklah penghasilan kreativiti dalam audiovisual, merangkumi cetakan dan dalam talian. Anugerah dibahagikan kepada dua kategori, iaitu Television and Corporate Media Awards, dan Tourism and Travel Media Awards. Ekoran penularan pandemik COVID-19, para pemenang diumumkan secara dalam talian melalui laman web rasmi World Media Festival pada 6 Julai 2021.

Video bertajuk “Amazing” yang berdurasi dua minit setengah itu memenangi Anugerah Khas “Magic Eye” untuk kategori Best Camerawork. Individu yang menerajui kreativiti penghasilan video tersebut ialah pengarah filem, Mark Toia dari Chilli Pepper Films. Kreativiti video turut menggabungkan idea kreatif melalui projek usaha sama Tourism Malaysia dan SHARP yang dinamakan “Truly Aquos 8K, Truly Asia Malaysia”. Projek yang menonjolkan kreativiti dan kualiti terbaik ini merupakan yang pertama di Malaysia, yang merakam video menggunakan teknologi 8K. Selain itu, produksi kreatif juga berjaya mendapat tempat bersama-sama empat pemenang lain di bawah kategori Iklan untuk Anugerah Emas Intermedia-Globe 2021 bagi kategori Tourism and Travel Media. Video “Amazing” turut berkongsi pengiktirafan dengan empat video bertema lain dari Thailand, Jepun, dan Austria. Senarai penuh pemenang dipaparkan di Hall of Fame 2021 dalam laman web rasmi World Media Festival.

Melihat kandungan video tersebut, “Amazing” memaparkan intipati sebenar Malaysia yang pelbagai warna, budaya dan kaum, di samping tarikan luar biasa yang ada di seluruh negara. Ketua Pengarah Pelancongan Malaysia, Encik Zulkifly Md Said mengatakan, “Pengiktirafan ini tidak akan dapat dilakukan tanpa usaha dan bantuan semua orang yang terlibat. Kepada pasukan produksi, tahniah atas pencapaian yang wajar ini.” Beliau juga berharap dapat mengadakan kolaborasi lebih lanjut dengan SHARP. “Masih banyak tarikan di Malaysia yang perlu diketengahkan melalui lensa SHARP, terutama destinasi luar biasa, flora dan fauna yang memukau pandangan, dan sumber semula jadi yang asli, ” demikian kata Encik Zulkifly dalam menzahirkan harapannya.

Timbalan Ketua Pegawai Eksekutif ASEAN SHARP dan Pengerusi SHARP Electronics Malaysia, Robert Wu pula menyatakan penghasilan video “Amazing” merupakan satu misi penting kerana video itu menjayakan kempen Visit Malaysia yang pertama kali dirakam dalam teknologi 8K. “Teknologi 8K membolehkan resolusi ultrarealistik yang belum pernah dilakukan sebelumnya, yang menghasilkan semula gambar sehingga kelihatan hidup pada pandangan mata penonton. Pengalaman visual yang mendalam ini tiada duanya dan kami berasa bangga kerana diiktiraf dalam anugerah ini,” kata Robert Wu. SHARP juga akan terus memberikan sokongan kepada Tourism Malaysia dengan menampilkan video pemenang penghargaan di seluruh rangkaian global SHARP melalui panel TV Aquos. Video “Amazing” yang mula ditayangkan di platform Youtube pada tahun lalu, kini sudah meraih 60 juta tontotan. Bagi yang belum menikmati video yang memenangi anugerah dalam World Media Festival ke-21, boleh kunjungi https://www.youtube.com/watch?v=2VgN8VdGuGk.


Mengapa Wanita Perlu Belajar Silat?

Siri webinar Warisan Tidak Ketara anjuran Jabatan Warisan Negara hasil kolaborasi bersama Kementerian Pelancongan, Seni dan Budaya Malaysia merupakan suatu siri diskusi yang mengangkat dan memberikan pengetahuan tentang khazanah bangsa kepada masyarakat. Siri webinar ini bermula sejak 30 Mac yang lalu dan mengetengahkan pelbagai tema warisan negara seperti teater, perubatan tradisional, pantun, anyaman kraf dan banyak lagi. Siri kali ini membincangkan tentang peranan dan kehebatan srikandi dalam Dunia Persilatan Melayu.

Umum mengetahui bahawa seni silat Melayu telah diiktiraf sebagai Representative List of the Intangible Cultural Heritage of Humanity oleh Pertubuhan Pendidikan, Kebudayaan dan Saintifik Pertubuhan Bangsa-Bangsa Bersatu (UNESCO) pada 12 Disember 2019. Hal ini membuka ruang yang lebih luas untuk mengembangkan seni silat dalam dan luar negara.

Panel pertama, Bibi Aishah Golbal Shah telah mempelajari seni silat sejak berumur 9 tahun. Beliau yang kini merupakan Setiausaha Agung Persatuan Silat Kebangsaan Malaysia (PESAKA) mendapat didikan daripada ahli keluarganya sendiri dan kemudiannya mula menceburkan diri dalam acara silat olahraga dan silat persembahan.

Beliau menyatakana bahawa golongan wanita khususnya gadis remaja masa kini perlu tahan lasak. Kaum Hawa boleh menyelamatkan diri dengan seni silat yang mempunyai seni dan teknik tersendiri tanpa perlu menggunakan banyak tenaga. Dengan teknik yang betul, serangan boleh ditumpukan pada bahagian anggota musuh yang lemah tanpa mengira keadaan fizik penyerang.

Zaharah Hatan mula mengenali seni silat sejak berumur 16 tahun. Panel kedua ini kini merupakan Ketua Dewan Srikandi Sunia Seni Silat Melayu Malaysia (DSSM) dan menjadikan ketangkasan Puteri Saadong sebagai inspirasi. Beliau menyatakan bahawa kepantasan dan kebijaksanaan Puteri Saadong wajar dicontohi wanita pada zaman ini. Beliau turut menambah Puteri Saadong mempunyai ketangkasan dan berani namun dalam masa yang sama, beliau bersikap lemah lembut. Sifat ini terzahir mengikut keperluan keadaan. Seni silat bukan sahaja boleh menjadi gaya hidup sihat tetapi silat juga boleh menjadi sebagai sumber kekuatan jiwa dan mental.

Puteri Saadong, Tun Fatimah, Siti Zubaidah merupakan antara srikandi persilatan Melayu yang wajar diangkat ketokohannya. Golongan wanita di Malaysia tanpa mengira kaum perlu diberikan ruang yang luas untuk meneroka seni silat yang berasal dari Kepulauan Melayu terdiri dari Malaysia, Indonesia, Brunei, Singapura, Filipina Selatan dan Thailand Selatan.

Meskipun seni silat Melayu sudah mula diterima masyarakat dunia seperti di Amerika Syarikat, Belanda, Jepun, masih terdapat sebahagian rakyat Malaysia yang masih ragu-ragu untuk mempelajari seni tersebut. Strategi dan promosi berterusan wajar dijalankan agar seni silat boleh berdiri seiring dengan seni bela lain dari luar negara. Siri webinar itu boleh diikuti melalui Facebook Jabatan Warisan Negara.


Platform Kelangsungan Program Seni Anak Perak

Untuk mendapatkan maklumat terkini, ikuti kami melalui Telegram

Program sembang santai FLASHBACK anjuran People of Remarkable Talents (PORT) kali ini menampilkan Chong Kok Tsong atau lebih mesra dikenali sebagai Jesmond Chong, seorang jurutera bunyi yang berpengalaman selama 21 tahun di dalam bidang rakaman muzik. Beliau yang juga pemilik Perfect Muzik Production @ Trinity Studio, merupakan anak jati Ipoh. Studio yang diasaskan beliau ini merupakan studio rakaman digital pertama di Ipoh.

Jesmond Chong menceburi industri muzik sebagai penyanyi utama kumpulan sekitar tahun 1992. Pada tahun 2005, beliau menubuhkan Brightone Production. Beliau telah menerima undangan dari Perak FM sebagai jurutera bunyi dari tahun 2012 sehingga tahun 2018.

Beliau menyatakan bahawa kepesatan teknologi dalam sistem audio menyebabkan studio rakaman perlu lebih peka dan proaktif kerana i sesiapa sahaja boleh membuat rakaman sendiri di rumah pada masa ini. Namun begitu, proses mastering dan mixing sebaiknya dilakukan di studio oleh jurutera bunyi yang berpengalaman bagi menjadikan sesebuah lagu itu sempurna. Beliau turut menambah jurutera bunyi tidak hanya terlibat dalam pembikinan muzik album tetapi juga terlibat dalam proses alih suara untuk drama dan pembikinan OST filem.

PORT dilihat aktif mengangkat dan memperkenalkan anak seni Ipoh kepada masyarakat melalui program dalam talian anjurannya. PORT yang diasaskan pada tahun 2011 merupakan jenama bagi Kampung Karyawan Amanjaya, sebuah agensi kebudayaan yang mendapat peruntukan sepenuhnya dari Kerajaan Negeri Perak.

PORT menyediakan platform kepada belia Perak mengembangkan bakat dalam seni visual, persembahan, sastera dan banyak lagi melalui program bicara seni.

Sesi pertama telah berlangsung pada 2 Julai yang lalu melalui siaran langsung Instagram PORT Ipoh yang menampilkan jurugambar Takara Sakana yang berkongsi perjalanan seninya dalam bidang fotografi. PORT juga telah menjemput pemuzik; Jaja Noordin dan penggiat seni kraf; Nor Hazira Jalik pada sesi sebelum ini. Sesi yang berlangsung pada 15 Julai ini merupakan sesi keempat bagi slot Flashback bersama anak seni Ipoh. Sesi FLASHBACK itu akan berlangsung secara mingguan.


Animasi Kring! Memenangi Anugerah Antarabangsa

Produk animasi tempatan, Kring! berjaya menambat hati juri apabila memenangi Cartoon Kids Award 2021 sempena Festival Internazionale del Cinema d’ Animazione, del Fumetto e dei Games anjuran Cartoon Club. Penyampaian anugerah kepada para pemenang berlangsung pada 19 Julai 2021 di Teato degli Atti, Rimini, Itali. Majlis itu juga boleh ditonton melalui strim langsung di https://cartoonclub-channel.it/eventi-cartoonclub/.

Kring! merupakan sebuah animasi pendek, terbitan Brainy Bones Studios, sebuah syarikat yang menganggotai Malakat Eco Group. Pengarah Urusan Brainy Bones Studios, yang juga pengarah animasi Kring!, Hilmi Ismail menyatakan rasa syukur kerana sekali lagi Kring! dinobatkan sebagai pemenang anugerah peringkat antarabangsa. Sebelum ini, animasi Kring! diiktiraf dunia apabila berjaya meraih trofi Filem Animasi Terbaik dalam Festival Filem Antarabangsa Du Sur Les Handicap pada tahun 2020 di Lyon, Perancis. Pada tahun yang sama juga Kring! memenangi Anugerah Animasi Terbaik untuk Kanak-kanak di ReAnima Festivals, Norway. Anugerah lain yang tersenarai dalam rekod kejayaan Kring! ialah memenangi kategori animasi pendek menerusi Intellectual Property Creators Challenge (IPCC) pada tahun 2018, kategori Malaysia Next Generation menerusi Digicon6ASIA pada tahun 2019, selain terpilih sebagai “Official Selection” dalam 5th Animation Marathon pada tahun 2019, yang berlangsung di Athens, Greece. Cartoon Kids Award merupakan kejayaan keenam yang diraih oleh Kring! sejak animasi ini dipertontonkan kepada khalayaknya.

Animasi Kring! mengisahkan Cikgu Suraya, seorang guru sekolah rendah yang yang bersemangat membantu seorang pelajar bernama Mael bin Sulaiman yang mempunyai masalah disleksia. Disebabkan disleksia, Mael sukar memahami apa yang diajarkan oleh cikgu di kelas. Cikgu Suraya mencuba pelbagai cara untuk mengatasi masalah pembelajaran yang dihadapi oleh muridnya. Animasi Kring! yang berdurasi tujuh minit ini boleh ditonton dalam Youtube melalui pautan di sini. Rata-rata yang menonton Kring! mengakui animasi tanpa suara ini sangat menarik, dan kualitinya dikatakan setaraf animasi yang dihasilkan oleh syarikat animasi gergasi, Pixar Animation Studios.


Pantun: Warisan Peradaban Rumpun Melayu Nusantara

Umum mengetahui bahawa pantun ialah khazanah silam yang amat bernilai, yang melambangkan kebijakan manusia bernama Melayu yang tinggi nilai sasteranya. Pantun juga merupakan salah satu genre asli kesusasteraan yang menjadi wahana bagi pengucapan dalam berbagai-bagai aktiviti yang mengisi ruang lingkup kehidupan masyarakat. Istimewanya pantun dapat merakam cara hidup dan aktiviti kehidupan yang dibayangkan dengan mengeksploitasi unsur alam yang melatari dan melingkungi persekitaran setempat. Hingga hari ini, pantun kekal memiliki nilai dokumentari yang tiada tandingannya.

Itulah antara inti pati penting yang dibicarakan dalam webinar “Pantun sebagai Peradaban Rumpun Melayu Nusantara” yang disiarkan secara langsung menerusi Facebook dan Youtube Jabatan Kesenian dan Kebudayaan Negara, Melaka. Acara sempena mengisi sambutan pengiktirafan pantun sebagai warisan dunia oleh Pertubuhan Pendidikan, Sains dan Kebudayaan Pertubuhan Bangsa-Bangsa Bersatu (UNESCO) pada 17 Disember 2020 ini turut ditunjangi oleh Sekretariat Dunia Melayu Islam, Dewan Bahasa dan Pustaka (DBP), dan Lembaga Bahasa Melayu Melaka, selain mendapat sokongan daripada Kerajaan Negeri Melaka dan Kementerian Pelancongan, Seni dan Budaya Malaysia.

Perutusan oleh Yang Di-Pertua Negeri Melaka, Tuan Yang Terutama  Tun Seri Setia (Dr.) Haji  Mohd. Ali Mohd. Rustam, Gubenur Kepulauan Riau,  Haji Ansar Ahmad, Ketua Pengarah Jabatan Kebudayaan dan Kesenian Negara, Melaka, Haji Mesran Mohd Yusop, dan Pengurus Besar Perbadanan Muzium Melaka, Drs. Mohd. Nasruddin Rahman membuka acara webinar, yang kemudiannya disusuli dengan tayangan video pencalonan pantun untuk mendapat pengiktirafan UNESCO. Rakaman video pencalonan pantun itu dihasilkan secara bersama antara Malaysia dengan Indonesia, dan hasilnya pada 17 Disember 2020, pantun mendapat pengiktirafan UNESCO di bawah kategori warisan tidak ketara (warisan bukan benda).

Webinar ini mengetengahkan tiga tokoh untuk membicarakan pantun dari sudut pandang masing-masing selaku tokoh yang bergulat dengan pembacaan dan kajian tentang pantun. Tiga tokoh tersebut ialah Tan Sri Prof. Datuk Wira Dr. Abdul Latiff Abu Bakar, Prof. Datuk Seri Dr. Haji Awang Sariyan dan Prof. Madya Dato’ Perdana Dr. H. Abdul Malik.

Selaku Pengerusi Biro Sosio Budaya Dunia Melayu Dunia Islam, Tan Sri Prof. Datuk Wira Dr. Abdul Latiff mengulas persoalan, apakah yang dimaksudkan dengan pantun sebagai warisan peradaban Melayu di rumpun Nusantara? “Pantun ialah warisan seni budaya beraras tinggi dan suatu bentuk intelektual yang hanya ada di rumpun Melayu. Kebijakan orang Melayu dalam pantun terlihat melalui bentuk dan sifat pantun itu yang ringkas, pendek, padat dan tepat, selain terselit kiasan, sindiran, nasihat, ajaran dan pelbagai mesej yang masih relevan hingga hari ini. Itulah sebab mengapa pantun itu bukan sahaja perlu dikekalkan, malah harus diangkat sebagai warisan peradaban bernilai tinggi yang dimiliki oleh bangsa Melayu di rumpun Nusantara,” demikian ulasan yang diberikan oleh Tan Sri Prof. Datuk Wira Dr. Abdul Latiff.

Prof. Datuk Seri Dr. Haji Awang Sariyan pula menjelaskan nilai keindahan atau estetika yang terkandung dalam pantun. “Pantun suatu seni yang usianya cukup lama, yang asalnya daripada tradisi lisan. Menarik dan indahnya pantun itu bukan sahaja tergambar pada patah kata yang membentuk rangkapnya tetapi kerana mesej yang disampaikan melalui pantun itu seperti menasihat, mengajar, menegur, menyindir, dan menyatakan kasih sayang. Pendek kata, pantun melalui bahasa dan mesejnya cukup lengkap meliputi seluruh aspek kehidupan bangsa Melayu,” demikian ujar Prof. Datuk Seri Dr. Haji Awang Sariyan, yang juga Pengerusi Lembaga Pengelola DBP dan Pengarah Institut Alam dan Tamadun Melayu, Universiti Kebangsaan Malaysia.

Prof. Madya Dato’ Perdana Dr. H. Abdul Malik pula menjelaskan amalan pantun di Indonesia, khususnya di Kepulauan Riau. Dalam bicaranya, beliau menyarankan penggemar dan pengkaji pantun merujuk buku Pantun-pantun Melayu Kuno dan Hikayat Inderaputra karangan Haji Ibrahim Abdullah. Dua rujukan itu sangat bagus untuk dijadikan panduan bagaimana mengarang pantun kerana penciptaan pantun memerlukan suatu kemahiran yang tinggi. Beliau menambah, orang Barat mengagumi pantun kerana bentuknya yang tidak lazim dalam kesusasteraan mereka, iaitu merujuk baris pembayang dan baris maksud pantun yang dilihat sebagai dua entiti yang berbeza. Prof. Madya Dato’ Perdana Dr. H. Abdul Malik turut menyatakan bagaimana pantun dicipta mengikut perkembangan manusia, iaitu mengikut umur dan peringkat hidupnya. Maknanya, bermula dengan usia bayi hingga dewasa, sudah ada pantun mengiringi tahap kehidupan manusia. Misalnya, pantun mendodoikan bayi hinggalah pantun berumah tangga.

Dalam rumusannya, Tan Sri Prof. Datuk Wira Dr. Abdul Latiff mengharapkan semua pihak turut memainkan peranan dalam memartabatkan pantun sebagai warisan peradaban Melayu di Nusantara. Harapan beliau agar pewaris pantun yang masih ada pada hari ini dihargai dan dihimpunkan dalam satu acara untuk mendokumentasikan pengalaman dan ilmu mereka tentang pantun. Dalam konteks DBP pula, Prof. Datuk Seri Dr. Haji Awang Sariyan menyatakan penelitian pantun terhasil dengan adanya buku Kurik Kundi Merah Saga yang merakam pantun lisan yang wujud sejak berzaman. Media sosial DBP juga kerap membuat hantaran pantun yang ternyata berjaya menarik pengikutnya turut berpantun dalam ruangan komen.

Yang menariknya, webinar ini dimeriahkan dengan lantunan pantun dan rakaman video lama seperti persembahan bongai bertajuk “Dodoi Anak”, yang kalau tidak disiarkan mungkin tidak diketahui oleh generasi pada hari ini. Dengan menampilkan Ezlina Alias selaku moderator, yang juga Pengarah Jabatan Kebudayaan dan Kesenian Negara, Melaka, beliau mengakhiri webinar dengan serangkap pantun:


Seni Lukisan Batu Kuno Hima Diiktiraf Warisan Dunia UNESCO

Untuk mendapatkan maklumat terkini, ikuti kami melalui Telegram

Hima yang menyimpan kawasan penuh dengan seni lukisan batu antara terbesar di dunia, menjadi tapak keenam di Arab Saudi disenaraikan sebagai Tapak Warisan Dunia Pertubuhan Pendidikan Kebudayaan dan Saintifik Pertubuhan Bangsa-Bangsa Bersatu (UNESCO) seperti diumumkan badan itu, Sabtu lalu.

Terletak di barat daya Arab Saudi, Hima memiliki 34 tapak sejarah termasuk prasasti dan perigi di sepanjang laluan yang pernah digunakan kafilah orang Arab Kuno yang berusia 7,000 tahun. Kawasan Kebudayaan Hima yang terletak di lokasi berbukit dan gersang itu, berdasarkan kenyataan UNESCO di laman webnya, mengandungi batu yang memaparkan lukisan mengenai gaya hidup masyarakat kuno ketika itu termasuk berburu, haiwan dan tumbuhan.

Kafilah pengembara dan tentera sering berkhemah di sekitar kawasan itu, meninggalkan lukisan dan petroglif di batuan sehingga akhir abad ke-20 tetapi tidak lekang sampai sekarang.

Inskripsi yang digunakan melibatkan pelbagai jenis tulisan termasuk Musnad, Aramaic-Nabatean, Arab Selatan, Yunani and Arab. Malah, Hima juga kaya dengan sumber arkeologi yang belum diterokai dan dicari gali lagi dalam bentuk batu tanda, struktur berbatu, makam, peralatan batu dan dinding purba.

Lokasi itu juga terletak di perhentian tertua yang diketahui kepada laluan kafilah dagang masyarakat kuno dengan telaga tertua sekurang-kurangnya 3,000 tahun, iaitu Bi’r Hima yang sampai sekarang masih menghasilkan air tawar. Malah, Hima terus menjadi laluan kafilah selepas kedatangan Islam apabila digunakan oleh jemaah haji membabitkan umat Islam dari selatan.

Sementara itu, Menteri Kebudayaan Arab Saudi, Putera Badr bin Abdullah bin Farhan Al Saud dilaporkan mengalu-alukan penyenaraian Hima oleh UNESCO itu.

“Negara ini memiliki warisan peradaban yang kaya. Usaha untuk memperkenalkannya kepada dunia sudah membuahkan hasil,” katanya seperti dipetik agensi berita Arab Saudi, SPA.

Pembukaan lokasi sejarah penting dalam peradaban manusia termasuk sebelum Islam itu menjadi antara usaha Arab Saudi menjadikan pelancongan antara sumber ekonomi negara, sekaligus mengurangkan pergantungan kepada hidrokarbon.

Pada tahun 2019, Arab Saudi mula mewujudkan visa pelancong buat kali pertama yang sebelum ini hanya mengehadkan kepada urusan tertentu sahaja seperti perniagaan dan haji serta umrah.

Sebelum Hima, lokasi lain disenaraikan sebagai Tapak Warisan Dunia oleh UNESCO ialah Oasis Al Ahsa Oasis, sebagai Landskap Kebudayaan Berevolusi pada tahun 2018; Seni Lukisan Batu di Wilayah Hail (2015); Kota Bersejarah Jeddah yang menjadi ‘pintu masuk’ ke Makkah (2014); Daerah At-Turaif District di ad-Dir’iyah (2010) dan Tapak Arkeologi Al-Hijr yang dikenali sebagai Madain Salih (2008).

Madain Salih yang menjadi tapak pertama disenaraikan ialah tapak eskavasi terbesar tamadun Nabataean yang berada di luar Petra, Jordan yang memiliki 131 ruang makam dibina daripada bukit batu, tempat takungan air dan inskripsi termasuk daripada zaman pra-Nabataean. Bagaimanapun, makam itu tidak menyimpan sebarang mayat.

Kerajaan Nabataen ialah tamadun dengan wilayah di selatan Laut Merah hingga ke Hijaz bermula abad keempat sebelum Masihi hingga sekitar 106 selepas Masihi. Penyenaraian lokasi sejarah ini juga menjadi peralihan penting kepada Arab Saudi yang dalam sejarah modennya menyaksikan banyak kemusnahan dan pengabaian lokasi sejarah penting terutama yang pernah wujud sejak zaman Rasulullah SAW.


Ekpresi Seni Tujuh Dimensi

Jika bertanya kepada remaja yang berusia belasan tahun, masih ramai yang berada dalam dunia mereka sendiri tetapi berbeza dengan Ngdawiyah Ismail. Beliau yang mesra disapa sebagai Gie telah memulakan perjalanan seni dengan melukis dan menjual lukisan potret seawal usia 15 tahun. Kejayaan Gie memenangi Hadiah Melukis Potret Peringkat Sekolah Peringkat Negeri Perak pada tahun 1990 telah menjadi titik tolak kepada beliau untuk bergiat secara aktif dalam bidang seni lukis.

Gie menyatakan bahawa darah seni sememangnya mengalir dalam dirinya kerana semenjak zaman persekolahan, beliau banyak menghabiskan masa untuk melukis. Tambahnya lagi, dia sentiasa mempunyai idea atau lakaran dalam mindanya untuk melahirkan perasaan melalui limpahan warna. Beliau mewarisi bakat seni lukis dari emaknya dan belajar tentang teknik lukisan juga dari emaknya. Sebaik sahaja melangkah masuk ke satu sudut di dapur rumah di Kubang Batang, Pasir Mas, tetamu pasti terpegun melihat lukisan di dinding, lantai dan siling di rumah tersebut. Lukisan ala 7D (tujuh dimensi) itu memaparkan watak daripada sebuah buku yang berjudul, “Hikayat Kota Dewa” hasil tulisan Faran Yusof. Beliau mengambil masa selama dua bulan untuk menyiapkan lukisan tujuh dimensi tersebut. Lukisan yang dipaparkan di dinding enam penjuru, lantai dan siling kelihatan seperti “hidup”. Gie berterima kasih kepada sahabatnya, Zuraida Awang kerana memberikan kepercayaan dan kebenaran kepada beliau untuk melukis lukisan tersebut di rumahnya. Hasil daripada lukisan tersebut, timbulnya idea untuk membuat muzium tujuh dimensi pertama di Malaysia hasil adaptasi buku “Hikayat Kota Dewa”.

Mereka telah bekerjasama dengan Faran Yusof yang juga merupakan penulis novel tersebut untuk menjayakan projek tersebut. Cabaran utama projek itu ialah menghasilkan 313 watak karakter purba dalam novel tersebut dalam bentuk lukisan. Sepanjang proses tersebut berjalan, Gie perlu membaca dan memahami dahulu seluruh alur penceritaan novel tersebut. Selepas itu, beliau menghasilkan sinopsis inti pati ringkas setiap bab dalam novel tersebut dan mula melakar watak karakter itu. Selepas selesai proses lakaran itu, Gie akan membuat alur penceritaan sebelum dipindahkan dalam bentuk lukisan.

Proses penghasilan watak dalam novel tersebut mempunyai cabarannya yang tersendiri. Sebagai contoh, penulis novel tersebut memberikan cabaran kepada Gie untuk menghasilkan watak Tok Jubah yang sangat menakutkan daripada sehelai rambut. Gie akan menggunakan daya imaginasinya untuk mencipta dan menggambarkan watak Tok Jubah itu berdasarkan ciri-ciri yang ditulis dalam novel dan gambaran yang diberikan oleh Faran Yusof. Oleh itu, Gie mencipta watak Tok Jubah dengan tidak menampakkan mukanya dan wataknya dibina daripada rambut. Antara watak terawal yang dicipta oleh Gie ialah Tok Jubah dan Nagasari.

Penghasilan watak bermula daripada watak yang mudah terlebih dahulu. Faran Yusof akan memberikan gambaran tentang watak itu kepada Gie. Proses penghasilan watak tersebut memerlukan daya imaginasi dan kemahiran berfikir aras tinggi kerana mahu menterjemahkannya dalam bentuk lukisan. Faran Yusof mahukan Gie mencipta watak yang lain daripada pengaruh luar seperti Hollywood dan lain-lain lagi. Oleh itu, Gie perlu bermain-main dengan daya imaginasinya bagi menghasilkan watak tersebut. Hasil lakaran watak tersebut akan dipamerkan dalam muzium sebagai bahan bukti dan rujukan untuk orang ramai melihat proses penghasilan satu-satu watak dalam “Hikayat Kota Dewa” kerana ia merupakan permulaan pencetusnya kewujudan muzium tersebut.

Proses penghasilan watak tersebut mempunyai dua fasa iaitu proses lakaran dalam kertas dan mengunakan adobe photoshop. Proses ini memerlukan kemahiran melukis dan grafik yang baik bagi membolehkan watak tersebut dihasilkan dengan cantik. Selain itu, beliau mahukan muzium tersebut mempunyai keunikan tersendiri iaitu pelawat akan menggunakan semua deria dan pancaindera mereka apabila melawat muzium tersebut. Oleh itu, beliau perlu mencipta props yang sesuai dengan latar yang terdapat dalam novel tersebut bagi memaksimumkan penggunaan deria dan pancaindera pelawat.

Pengalaman beliau sepanjang melawat Eropah kira-kira dua bulan sangat berguna dalam mencipta konsep muzium tersebut. Muzium di Eropah menggunakan konsep penceritaan narator secara maya untuk menceritakan sesuatu sejarah kepada pelawat. Gie mahu menggunakan konsep itu dalam muzium tersebut untuk menarik perhatian masyarakat. Oleh itu, para peminat novel “Hikayat Kota Dewa” dan peminat seni boleh menikmati pengalaman dan lukisan yang mengasyikkan dalam muzium tersebut.


Kelangsungan Hidup Anak Seni Kian Parah

Untuk mendapatkan maklumat terkini, ikuti kami melalui Telegram

Kisah masyarakat sekali lagi menjadi fokus utama dalam program bual bicara Borak Rakyat anjuran Pusat Kebudayaan USIM. Pada saat gelombang ketiga COVID-19 melanda negara, dilaporkan ramai yang terkesan dan baru-baru ini banyak kes dikaitkan dengan tekanan emosi yang dialami oleh masyarakat. Sejak Perintah Kawalan Pergerakan (PKP) 1.0 yang bermula pada bulan Mac 2020, displin kepatuhan semua pihak dalam usaha membendung penularan kes COVID-19 harus dipuji. Dengan penurunan kes COVID-19 secara konsisten seakan-akan memberi jiwa dan kehidupan baharu dengan harapan situasi kembali seperti sedia kala.

Namun begitu, kini masyarakat sekali lagi berhadapan situasi getir dalam situasi pendemik yang kian meruncing dan membimbangkan. Situasi ini bukan sahaja terkesan oleh oleh mereka yang terlibat dalam sektor pekerjaan swasta, pelancongan, perhotelan, bekerja sendiri dan tidak terkecuali mereka yang terlibat dalam industry kreatif. Dalam siri kedua Borak Rakyat yang menampilkan insan seni tanah air Aziz M. Osman dan Khir Rahman sebagai panel jemputan, apabila ditebak persoalan “survival“ anak seni pada musim pandemik dan kekangan berkerja dalam industri kreatif, Aziz memulakan bicara dengan menyatakan bahawa industri kreatif turut menerima tempias apabila tidak dibenarkan mengadakan pengambaran dan sebarang penganjuran program hiburan tidak dibenarkan.

“Ada yang menganggap anak seni atau artis terdiri dalam golongan elit, eksklusif, dan jika lantang bersuara, ada yang kurang senang kerana dikatakan kita sudah memiliki dan lebih berkemampuan jika dibandingkan dengan golongan atau mereka yang sepatutnya menerima bantuan”. Tambahnya beliau melihat golongan anak seni ini dibahagikan kepada dua kumpulan, iaitu pencetus kreatif atau creator seperti pengarah, penulis skrip dan yang kedua iaitu pengamal industri seni terutamanya mereka yang bekerja di belakang tabir seperti krew, jurukamera, jurusolek artis dan sebagainya, mereka seolah terputus mata pencarian pada musim ini. Berlainan dengan creator, mereka masih mempunyai ruang untuk berkarya dan mencipta idea baharu untuk dijadikan sebagai konten.

Sebagai pelakon, penyanyi, pengarah, pelawak dan kini aktif sebagai pengacara Khir Rahman menyifatkan bahawa “survival“ mengaitkan semua kerjaya seni termasuk penulis, pelukis, penulis skrip dan sebagainya. Anak seni dikaitkan dengan kerjaya berasaskan bakat. Dengan bakat tersebut, mereka membina kepercayaan masyarakat untuk memendengar, memerhati dan menonton secara visual melalui saluran media elektronik dan sebagainya. Baginya survival bukan perkara baharu yang dialami oleh anak seni, ianya telah berlaku sebelum musim pandemik di mana mereka perlu mencari ruang, peluang, mencipta nama untuk meletakkan nama dalam industri.

“Anak seni secara hakikatnya tidak diadili setimpal dengan hasil kerjanya. Namun disebabkan minat dan bakat mereka miliki kita lakukan dengan sebaiknya. Sebagai contoh, jika pelakon, mereka menerima bayaran secara sekali gus. Berbanding dengan penyanyi, komposer dan penulis lirik mereka menerima royalti. Walaupun nampak berbeza, namun semua pekerjaan seni yang lakukan perlu diikitiraf dan dihargai sebaiknya”. Khir tidak menyangkal bahawa artis kita tinggi dengan sifat ihsan dan mereka bersungguh-sungguh dalam menyampaikan karya, kerana jika ada kerja atau tawaran akan ada pendapatan yang diperolehi.  Namun tidak kurang juga artis atau anak seni yang tidak mempunyai kerja selama enam bulan dan segelintir masyarakat tidak tahu bagaimana mereka menghadapi getir hidup. Beliau terkilan dengan sikap segelintir pihak menganggap bahawa industri kreatif bukan bidang yang ‘berkepentingan’, baginya persepsi ini harus diubah sebaliknya melihat seni juga mendidik masyarakat dan anak-anak seni ini sedang bekerja untuk meneruskan kelangsungan hidup.

Dalam pada itu, kedua panel menyambut baik langkah strategik kerajaan dalam usaha memulih industri kreatif melalui dana yang disalurkan. Walaupun tidak menyeluruh namun sedikit sebanyak ianya memberi sinar dalam merancakkan kembali indistri kreatif tanah air. Perkongsian Borak Rakyat yang diadakan yang secara dalam talian mendapat maklum balas dan perhatian komuniti seni melalui soalan dan pandangan yang dikemukakan oleh pelayar Facebook turut dikongsi oleh hos.  Borak Rakyat dengan slogan “Kritik Jangan Melulu, Borak Biar Berilmu” bersiaran selama 1 jam 30 minit menggunakan aplikasi Zoom disiarkan secara langsung menerusi Facebook dan saluran YouTube rasmi Pusat Kebudayaan USIM.


Kepelbagaian Perspektif Kajian dalam Penyusunan Kamus

BANGI − Dalam penyusunan kamus, pemilihan konteks, etnisiti, sains dan masyarakat perlu diambil kira. Kesedaran tentang konteks dan etnisiti hendaklah berakar dalam aktiviti perkamusan.

Bahasa dan sains tidak dapat dipisahkan. Begitu juga halnya dalam proses penyusunan kamus. Bidang sains dan etnik pelbagai bahasa dalam sesuatu masyarakat turut diambil kira.

Contohnya, etnik Brunei−Melayu menggunakan bahasa Tagalog. Di Tidore pula, sultannya orang Tidore manakala penduduknya terdiri daripada orang Halmahera dan Papua. Kamus Melayu tertua pula disusun di Tidore dan Papua sejak 500 tahun dahulu.

Dalam perkamusan dan empirisisme, data kajian lapangan, data pencarian web dan data kumpulan fokus diambil kira. Terdapat kamus dalam bentuk cetakan dan juga digital. Sumber data harus ditapis dan dinilai melalui prosedur yang ditetapkan.

Selain itu, dalam penyusunan kamus, keaslian dan autensiti sumber data juga diambil kira. Contohnya, sumber data daripada sastera dalam kamus. Begitu juga dengan penyusunan dekoden dan kata yang sumbernya bukan daripada penutur asli kamus tersebut.

Kamus bahasa Inggeris misalnya, datanya diambil daripada  mereka yang bukan penutur asli bahasa Inggeris. Contohnya, Joseph Conrad merupakan penutur asli bahasa Poland, Christina Rossetti penutur asli bahasa Itali, dan Vladimir Nabokov pula ialah penutur asli bahasa Rusia.

Sementara bagi kamus Melayu pula, sumbernya juga daripada penutur bukan Melayu asli, iaitu daripada Nuruddin ar-Raniri (Bustan al-Salatin) yang merupakan penutur asli bahasa Arab manakala Arena Wati pula penutur asli bahasa Makassar.

Terdapat beberapa jenis kamus, antaranya ialah kamus nasional ekabahasa, kamus bahasa terancam (kamus minoriti) dan kamus besar. Ada perbezaan utama antara projek kamus bahasa besar dengan kamus bahasa yang terancam. Kamus bahasa terancam tidak diusahakan untuk mencari keuntungan dan berhadapan dengan sumber yang terhad dari segi masa, wang, staf dan ahli linguistik.

Kamus bahasa minoriti pula termasuklah Kamus Bahasa Ifugao dan Kamus Bahasa Semai yang diterbitkan pada tahun 2007. Kamus nasional ekabahasa disusun mengikut tahap perencanaan kamus dan relevansi etnisti. Tahap perencanaan kamus dan relevansi etnisiti diambil kira berdasarkan pengguna kamus dan sumber data kamus.

Kamus Dewan Perdana merupakan  kamus besar yang mempunyai definisi kata yang lebih lengkap. Dalam proses penyusunan ini, korpus, konkordensi dan web diambil kira. Korpus DBP mengandungi data mentah daripada pelbagai sumber bercetak. Para penyusun kamus juga perlu merujuk sumber data yang lain seperti web dan Malay Concordance Project (MCP). Selain itu,  staf editorial turut bekerjasama dengan 45 orang pakar bidang untuk menyemak dan menambah entri.

“Kamus Dewan Perdana merupakan khazanah nasional yang mesti mencerminkan kompleksiti bahasa Melayu sebagai bahasa multietnik yang sudah 500 tahun muncul sebagai bahasa dunia. Penelitian harus berlandaskan prosedur yang sistematik dengan skeptisisme dan beretika. Penelitian itu mestilah berdasarkan data empirikal. Penyemakan yang mendalam tentang peraturan ini memungkinkan skop yang lebih luas untuk siasatan saintifik.”

Demikianlah antara penjelasan oleh Profesor Antarabangsa Tersohor iaitu Prof. Emeritus Dr. James T. Collins dalam syarahan beliau dengan tajuk “Kamus dan Etnisiti: Sains dan Masyarakat” iaitu satu topik berkaitan membina kefahaman celik kamus dalam kalangan masyarakat mengenai serba serbi yang terlibat dalam pembuatan kamus dari segi proses penyusunannya. Syarahan yang diadakan secara dalam talian melalui aplikasi Zoom pada pukul 10.00 pagi ini anjuran Institut Kajian Etnik (KITA-UKM).


Alena Murang dan “Warrior Spirit” Membanggakan Negara dengan Anugerah Antarabangsa

Untuk mendapatkan maklumat terkini, ikuti kami melalui Telegram

Penyanyi dan pemain sape kelahiran Sarawak, Alena Murang mengharumkan nama negara apabila meraih dua anugerah berprestij dalam Anugerah Video Muzik Antarabangsa United Kingdom baru-baru ini. Dengan mempertaruhkan video muzik bertajuk “Warrior Spirit”, Alena dan pasukan produksi karya itu memenangi Anugerah Video Muzik Terbaik Asia dan Pasifik (Best Asia dan Pacific Music Video) dan Anugerah Penghargaan bagi Kategori Kostum Terbaik (Honourable Mention for Best Costume). Selain dua kejayaan itu, “Warrior Spirit” turut tercalon dalam separuh akhir untuk Anugerah Filem Terbaik yang bakal berlangsung di Los Angeles, Amerika Syarikat.

Video muzik “Warrior Spirit” yang menonjolkan alunan muzik sape kontemporari diarahkan oleh Sarah Lois Dorai, yang turut mendapat kerjasama daripada Kanid Studio dan Project Room. “Pencalonan dalam festival antarabangsa dan kejayaan yang diraihnya menunjukkan masyarakat dunia menunjukkan minat terhadap penceritaan yang disampaikan melalui video muzik itu. Kami berharap lebih banyak filem dan suara daripada komuniti peribumi dapat ditonjolkan di pentas global pada masa hadapan,” demikian kata Sarah selaku orang yang bertanggungjawab mengarahkan video tersebut.

Bagi Alena pula, “Warrior Spirit” menunjukkan kekuatan dalaman yang ada pada diri dan masyarakatnya yang berasal daripada darah pahlawan. Gadis kacukan Kelabit-Itali itu menggunakan muzik dan pembuatan filem sebagai platform untuk memberikan kesedaran mengenai warisan Borneo. “Moyang saya, Balang Nganud merupakan pahlawan yang disegani dan terkenal dengan gelaran harimau yang mengapungkan kepala musuh di sungai. Meskipun tidak lagi mengamalkan amalan tersebut, kami mewarisi semangat, kesungguhan dan kekuatan mereka untuk berjuang bersama-sama. Saya percaya rakyat Malaysia dan masyarakat di serata dunia juga boleh menerapkan semangat pahlawan itu dalam diri mereka,” katanya semasa ditanya tentang inspirasinya berkarya. Keseluruhan elemen dalam video, meliputi muzik, tarian dan kostum mengambil inspirasi daripada kepelbagaian budaya yang terdapat di Borneo, terutama di Sarawak.

Menteri Pelancongan, Kesenian dan Kebudayaan Negeri Sarawak, Datuk Abdul Karim Rahman Hamzah turut mengucapkan tahniah kepada Alena dan pengarah videonya, Sarah Lois Dorai atas kejayaan yang membanggakan rakyat Sarawak. “Alena dan sepupunya Sarah membuatkan kami bangga dengan meletakkan Sarawak, dan Malaysia, di pentas muzik antarabangsa, yang sangat kompetitif. Kejayaan mereka itu menunjukkan bahawa artis Sarawak mampu menggunakan muzik dan pembuatan filem kreatif untuk mempamerkan warisan Sarawak yang unik dan bernilai tinggi,” demikian kata  Datuk Abdul Karim setelah diberitahu kejayaan yang diraih oleh Alena. Video muzik “Warrior Spirit” dihasilkan dengan papan cerita yang menarik, sehingga berjaya menangkap imaginasi penonton mengenai betapa kayanya Sarawak dengan sejarah, budaya, seni dan tradisi.

Sebelum itu, video muzik yang menampilkan kebudayaan Sarawak itu telah menerima empat anugerah antarabangsa, iaitu Anugerah Khas Juri dalam Anugerah Filem Los Angeles, Video Muzik Terbaik dalam Anugerah Filem Antarabangsa Rome, Itali, Video Muzik Terbaik dalam Anugerah Filem Antarabangsa New York, dan Filem Etnografi Terbaik dalam Anugerah Filem Antarabangsa New York. Hingga kini, video muzik “Warrior Spirit” membanggakan negara dengan merangkul enam anugerah peringkat antarabangsa.

“Warrior Spirit” sebenarnya salah satu daripada sebahagian naskhah yang terkandung dalam album Alena Murang yang berjudul “Sky Songs”. Hingga kini, video muzik “Warrior Spirit” telah mendapat sejumlah 200 ribu tontonan sejak mula disiarkan di YouTube pada 27 Mei 2021. Video muzik berdurasi empat minit 21 saat itu boleh ditonton melalui pautan http://youtu.be/6qTxxtzlnSU.


Hubungan Malaysia-China Dalam Konteks Ketamadunan dari Zaman Bahari Hingga Zaman Kini

Pusat Pendidikan Asas dan Lanjutan (PPAL) Universiti Malaysia Terengganu dan Dewan Bahasa dan Pustaka Wilayah Timur telah menganjurkan program Syarahan Darul Iman yang telah diadakan pada 3 Ogos 2021.  Tajuk siri syarahan pada kali ini ialah “Hubungan Malaysia-China dalam Konteks Ketamadunan dari Zaman Bahari Hingga Zaman Kini”. Program tersebut diadakan secara atas talian di Cisco Webex dan Facebook PPAL UMT.

Tujuan program tersebut diadakan adalah untuk memberikan pendedahan dan pengetahuan tentang hubungan Malaysia-China dalam konteks ketamadunan dari zaman bahari hingga zaman kini. Program tersebut menampilkan seorang ahli panel iaitu Profesor Datuk Seri Dr. Awang Sariyan yang juga merupakan Pengarah Institut Alam dan Tamadun Melayu (ATMA) dan Pengerusi Lembaga Pengelola DBP. Program itu disertai oleh ahli akademik dari dalam dan luar negara.

Pada peringkat pertama perbincangan, Profesor Datuk Seri Dr. Awang Sariyan menerangkan tentang sejarah awal hubungan Alam Melayu dengan China. Beliau menyatakan bahawa hubungan tersebut sudah wujud sejak Dinasti Han lagi. Hubungan Alam Melayu dengan China menjadi lebih jelas ketika abad ketujuh Masihi semasa Dinasti Tang dan kerajaan Sriwijaya. Pada era pemerintahan Dinasti Ming, hubungan antara kerajaan China dan kesultanan Melayu Melaka menjadi lebih pesat. Bahasa Melayu digunakan sebagai bahasa perdagangan, pengajian agama Buddha, bahasa pemerintahan, dan lingua franca ketika era tersebut. Pada tahun 1405, Maharaja Ming telah menubuhkan akademi bahasa Si Yi Guan untuk melatih jurubahasa. Bahasa Melayu diletakkan di bawah Jabatan Bahasa-bahasa Islam dengan bahasa Arab, bahasa Parsi dan beberapa bahasa yang lain.

Pada peringkat kedua perbincangan pula membincangkan tentang penghijrahan masyarakat Cina ke Tanah Melayu. Penghijrahan itu berlaku disebabkan oleh golongan Cina bekerja di lombong bijih timah dan dibawa masuk oleh British. Sebelum mencapai kemerdekaan, masyarakat Cina dan India telah mendapat kewarganegaraan Tanah Melayu berdasarkan prinsip jus soli. Tanggal 31 Mei 1974, Malaysia dan China telah memeteraikan hubungan diplomatik dan hubungan itu terus dipertingkatkan. Hasilnya, China kini menjadi rakan dagang penting untuk Malaysia dan telah menyumbang perkembangan pesat ekonomi Malaysia. Hubungan itu bukan sahaja tertakluk pada ekonomi sahaja bahkan melibatkan pendidikan, kebudayaan, sosial dan bidang-bidang lain.

Program tersebut mendapat sambutan yang menggalakkan dari masyarakat. Semoga program seperti ini dapat diteruskan untuk memberikan pendedahan dan ilmu kepada masyarakat.


Bulan Muharam dan Tradisi Bubur Asyura

Muharam merupakan bulan pertama dalam tahun Hijrah. “Muharam” bermaksud diharamkan, iaitu dalam bulan tersebut Allah SWT melarang berperang. Bulan ini mengingatkan umat Islam kepada dua perkara penting, iaitu satu daripada empat bulan yang dimuliakan oleh Allah SWT dan peristiwa hijrah Rasulullah SAW dari Mekah ke Madinah. Setiap kali tibanya bulan ini, umat Islam meraikan sambutan tahun baharu dengan pelbagai pengisian, seperti bacaan doa hujung tahun dan awal akhir tahun dan tradisi mengacau bubur asyura pada 9 dan 10 Muharam.

Umat Islam di seluruh dunia akan mengerjakan ibadah puasa sunat tasu’a dan asyura pada 9 dan 10 Muharam. Di Malaysia, selain berpuasa pada hari tersebut, kebanyakan orang Islam juga mengambil kesempatan untuk membuat bubur asyura. Bulan Muharam seolah-olah tidak lengkap tanpa kehadiran bubur asyura. Dari sudut bahasa, perkataan asyura dalam bahasa Arab bermaksud sepuluh, manakala dari segi istilahnya pula, asyura merujuk kepada tarikh 10 hari bulan, iaitu 10 Muharam.

Sejarah bubur asyura dikaitkan dengan pelbagai cerita yang diwarisi secara lisan daripada satu generasi kepada satu generasi. Ada cerita yang mengaitkan bubur asyura ini dengan peristiwa banjir besar semasa zaman Nabi Nuh dan ada pula yang mengaitkan bubur ini dengan perang Badar ketika zaman Rasulullah SAW. Walau bagaimanapun, cerita tersebut sekadar lisan tanpa sebarang bukti yang sahih.

Bubur asyura, sama seperti Namanya, mesti mempunyai 10 jenis ramuan. Jika tidak, bubur tersebut bukanlah bubur asyura. Terdapat pelbagai jenis hidangan tradisi Uniknya di Malaysia, bubur ini mempunyai ramuan dan resepi berbeza mengikut kawasan. Terdapat tiga jenis bubur asyura yang kebiasaannya menjadi hidangan tradisi masyarakat Melayu di negara kita, iaitu bubur asyura utara, bubur asyura pantai timur dan bubur asyura selatan. Bubur asyura utara teksturnya pekat dan kenyal serta mempunyai rasa yang manis kerana ramuannya mengandungi campuran beras, tepung, gula, kekacang, pisang, jagung dan pelbagai ubi-ubian. Bubur asyura jenis ini juga perlu dimasak dengan tempoh yang lama, seperti penyediaan dodol.

Manakala bubur asyura pandai timur atau sugho juga mempunyai teksturnya yang pekat dan kenyal, tetapi mempunyai rempah dan daging. Kedua-dua bubur ini menyerupai kuih dan boleh dipotong. Bubur asyura selatan pula berbeza sama sekali kerana teksturnya yang cair, seperti bubur lambuk, dan mempunyai pelbagai campuran ramuan seperti kekacang, sayuran dan daging. Walaupun ramuan semua bubur asyura tersebut berlainan, namun ketiga-tiganya dimasak secara bergotong-royong dalam kalangan masyarakat setempat.

Di Kelantan, aktiviti memasak bubur asyura dikenali sebagai kuca suro, manakala di negeri Terengganu aktiviti ini dipanggil kucar sure. Walau apa-apa pun panggilannya, aktiviti memasak bubur asyura yang dijalankan secara gotong-royong ini mampu mengeratkan silaturahim dalam kalangan penduduk setempat. Tambahan pula, proses menyiapkan bubur ini mengambil masa yang agak lama membolehkan mereka yang terlibat bersembang dan berbual bagi menambahkan kemesraan antara satu sama lain.

Tradisi penyediaan bubur asyura ini juga sebagai rasa kesyukuran masyarakat orang Islam di Malaysia menyambut tahun baharu hijrah. Acara ini bukanlah acara wajib kerana ianya hanyalah sebagai tradisi dan kelaziman di Malaysia setiap kali tibanya bulan Muharam dan bukannya dituntut oleh agama. Sebaliknya, umat Islam digalakkan berpuasa sunat pada bulan Muharam, terutamanya pada 9 dan 10 Muharam sebagaimana sabda Rasulullah SAW yang bermaksud “Berpuasa pada Hari Asyura sesungguhnya aku mengharapkan kepada Allah supaya ia dapat menghapuskan dosa-dosa setahun sebelumnya.” (Riwayat Ibnu Majah)

Walaupun ada pihak yang mengaitkan bubur asyura ini sebagai amalan bidaah, namun sebenarnya tradisi mengacau bubur asyura mempunyai sisi pandang yang positif. Rewang atau gotong-royong ketika menyediakan bubur asyura merupakan antara gambaran nilai hidup masyarakat Melayu sejak sekian lamanya. Aktiviti yang memerlukan kerjasama yang erat akan mengukuhkan ikatan silaturahim sesama masyarakat. Seterusnya, agihan bubur asyura kepada masyarakat terutamanya golongan yang kurang berkemampuan ialah perbuatan yang baik dan terpuji. Malah dalam Islam sendiri, memberi sedekah dalam bentuk makanan kepada golongan yang memerlukan amatlah digalakkan sebagaimana sabda Rasulullah SAW, “Daripada Abdullah ibnu Amru RA, seorang lelaki bertanya kepada Rasulullah SAW, Apakah amalan terbaik dalam Islam? Baginda bersabda, Memberi makan dan memberi salam kepada orang engkau kenal serta orang yang engkau tidak kenali.” (Riwayat Bukhari dan Muslim).

Tradisi bubur asyura sememangnya tradisi yang perlu dipertahankan kerana terdapat pelbagai manfaat dapat diperoleh daripada acara tersebut. Namun begitu, jangan pula ada antara kita yang memperbesarkan tradisi ini sebagai satu kewajipan dalam bulan Muharam. Hal ini dikatakan demikian kerana aktiviti ini bukanlah amalan ibadah yang wajib, tetapi sekadar satu tradisi masyarakat di negara kita dalam usaha memeriahkan sambutan bulan Muharam. Sayangnya, pada tahun ini acara ini tidak dapat dijalankan secara bergotong-royong disebabkan negara masih berada dalam fasa perintah kawalan pergerakan. Namun begitu, ada juga pihak yang membuat secara kecil-kecilan dan diedarkan kepada orang ramai.


Keunikan Adat Berpukong Masyarakat Banjar

Untuk mendapatkan maklumat terkini, ikuti kami melalui Telegram

Johor Bahru – Jabatan Kebudayaan dan Kesenian Negara Johor (JKKNJ) dan Dewan Bahasa dan Pustaka Wilayah Selatan (DBP Wilayah Selatan) menganjurkan program Intelek Seni Seminar Kearifan Tempatan yang telah diadakan pada 15 Ogos 2021.

Tajuk siri syarahan pada kali ini ialah “Adat Berpukong Masyarakat Banjar” yang diadakan secara dalam talian menerusi Facebook JKKN Johor. Program ini diadakan bertujuan untuk memberikan pendedahan dan pengetahuan tentang adat berpukong yang diamalkan oleh masyarakat Banjar kepada orang awam.

Program yang menampilkan Prof. Madya Ts. Dr. Mohd Saipuddin Suliman; Pemangku Dekan Kolej Universiti Selatan, Johor Bahru sebagai ahli panel, manakala Encik Razid Sahran; Timbalan Pengarah DBP Wilayah Selatan sebagai moderator program. Program ini turut disertai oleh ahli akademik dari dalam dan luar negara.

Dalam sesi wacana ini, Prof. Madya Dr. Mohd Saipuddin menerangkan sejarah masyarakat Banjar di Malaysia. Beliau menyatakan bahawa adat dan tradisi masyarakat Banjar sudah mengalami saduran asimilasi daripada etnik Jawa dan Dayak. Mereka banyak mendiami di daerah Kerian, Perak.

Beliau juga menerangkan dengan terperinci tentang adat perkahwinan masyarakat Banjar. Adat berpukong merupakan satu kaedah untuk membedung bayi yang diamalkan oleh masyarakat Banjar. Teknik itu dibuat bertujuan untuk memudahkan bayi tidur dengan cara menimang. Bayi yang ingin dipukung akan berada dalam kedudukan seperti sedang duduk di atas buaian. Bayi yang ditidurkan melalui posisi ini akan berasa lebih selesa jika bayi itu mengalami selsema.

Beliau menambah, ketika ibu sedang menghayun buaian, berlakunya proses komunikasi bukan verbal antara ibu dengan anak melalui hubungan mata. Selain itu, teknik itu merupakan cara terbaik untuk memberikan susu botol kepada bayi. Hal ini demikian kerana bayi itu tidak tersedak disebabkan oleh bayi berada dalam posisi duduk. Adat itu seharusnya dipelihara oleh masyarakat kerana mempunyai kebaikannya yang tersendiri.

Program tersebut mendapat sambutan yang menggalakkan daripada masyarakat. Semoga program seperti ini dapat diteruskan untuk memberikan pendedahan dan ilmu kepada masyarakat.


Cabaran dan Masa Depan Manuskrip Melayu

Bangi – Dewan Bahasa dan Pustaka dan Institut Alam dan Tamadun Melayu (ATMA) menganjurkan program webinar Melayu Citra Mahawangsa yang telah diadakan pada 17 Ogos 2021. Tajuk siri syarahan pada kali ini ialah “Cabaran dan Masa Depan Manuskrip Melayu” yang diadakan secara dalam talian menerusi Facebook DBP dan ATMA. Program ini diadakan bertujuan untuk mendapatkan data dan maklumat tentang manuskrip Melayu yang terdapat di seluruh dunia.

Program tersebut dirasmikan oleh Prof. Datuk Seri Dr. Awang Sariyan selaku Pengerusi Lembaga Pengelola DBP merangkap Pengarah ATMA. Dalam ucapan perasmian itu, Prof. Datuk Seri Dr. Awang Sariyan menegaskan bahawa manuskrip Melayu merupakan perabadan Melayu yang meliputi akidah, syariah, perubatan, undang-undang, sejarah, perniagaan dan sebagainya. Oleh itu, beliau menyatakan bahawa pengkaji perlu mengkaji dan memelihara manuskrip tersebut supaya manuskrip itu dapat dimanfaatkan oleh masyarakat.

Beliau menambah pelan tindakan yang bakal digubal ini dapat memberikan panduan kepada penyelidik muda untuk terus mengkaji dan memelihara manuskrip Melayu. Selain itu, webinar ini dapat mengenal pasti kekuatan dan membina jaringan perhubungan untuk memantapkan usaha ini. Program ini turut disertai oleh ahli akademik dari dalam dan luar negara. Webinar dibahagikan kepada dua sesi iaitu sesi pagi dan sesi petang. Sesi pagi menampilkan beberapa wakil dari agensi kerajaan manakala sesi petang pula menampilkan pakar bidang.

Wakil agensi kerajaan terdiri daripada Hairuladzhar Mohd Hamdi; Perpustakaan UMK, Ratnawati Sari Mohamad Amin; Perpustakaan Utama UM, Hasmida Saleh, Harianti Hussain; Perpustakaan USIM, Datuk Zainal Abidin Borhan; Yayasan Karyawan dan Dr. Munawar Holil dari Masyarakat Pernaskhahan Nusantara (MANASSA).

Sesi petang pula menampilkan wakil pakar bidang yang dihadiri oleh Dr. Ros Mahwati Ahmad Zakaria; Ketua Pusat Penyelidikan Manuskrip Alam Melayu UKM, Prof. Madya Dr. Salmah Jan Noor Muhammad; Ketua Jabatan Bahasa Melayu UPM; Prof. Dr. Titik Pudjiastuti; Universiti Indonesia, Dr. Noriah Mohamaed; Kluster Tarbiah dan Persuratan Islam, Nadwah Ilmuwan; ABIM dan Dr. Azhar Ibrahim dari National University of Singapore. Kedua-dua sesi ini membincangkan untuk mendapatkan maklumat dan data tentang manuskrip Melayu yang terdapat di seluruh dunia.


Kuala Terengganu – Batu Bersurat Terengganu bertarikh 4 Rejab 702 Hijrah atau 22 Februari 1302 Masihi merupakan antara artifak sejarah yang penting dalam negara kerana batu ini merupakan bukti terawal kewujudan tulisan jawi dalam dunia Melayu di Asia Tenggara. Batu Bersurat Terengganu telah diwartakan sebagai Warisan Kebangsaan pada 15 Julai 2010 di bawah Akta Warisan Kebangsaan 2005 (Akta 645). Tulisan jawi juga telah diisytiharkan sebagai Warisan Kebangsaan pada tahun 2009 di bawah akta yang sama. Batu Bersurat Terengganu juga menerima pengiktirafan di bawah kategori Memory of the World International Register oleh pihak Pertubuhan Pendidikan, Sains dan Kebudayaan Pertubuhan Bangsa-Bangsa Bersatu (UNESSCO) pada 31 Julai 2009. Pengiktirafan tersebut merupakan salah satu usaha bagi memastikan khazanah warisan berbentuk dokumentasi terus terpelihara untuk generasi akan datang.

Dalam usaha untuk melestarikan khazanah bangsa ini, Jabatan Warisan Negara menganjurkan satu webinar Warisan Tidak Ketara 2021 yang bertajuk “Menelusuri Jawi Pada Batu Bersurat Terengganu” secara dalam talian pada 17 Ogos 2021. Pengarah Jabatan Warisan Negara Zon Timur, Shukri Mohd Isa bertindak sebagai moderator dalam perbincangan ini bersama dengan dua orang ahli panel, iaitu Pakar dan Tokoh Akademik Bidang sejarah, Prof Emeritus Dr. Ahmat Adam dan Pengarah Warisan dunia, Jabatan Warisan Negara, Mohd Syahrin bin Abdullah.

Pada peringkat pertama perbincangan, ahli panel membincangkan sejarah tulisan jawi. Tulisan jawi tidak sama dengan tulisan arab kerana tulisan jawi hanya digunakan khusus untuk menulis perkataan dalam bahasa Melayu. Batu Bersurat Terengganu menggunakan tulisan jawi purba. Ciri-ciri tulisan jawi purba ialah tidak mementingkan vokal, ejaan yang tidak konsisten dan tiada titik huruf. Batu Bersurat Terengganu adalah sangat penting dalam pengkajian sejarah kerana kebenaran sejarah ditentukan oleh bukti yang sahih.

Menurut cerita lisan orang tempatan, batu itu pada mulanya terbiar begitu sahaja dan diletakkan di hadapan surau sebagai tempat mengesat kaki. Namun, sebaik sahaja imam surau tersebut menyedari batu tersebut mempunyai tulisan jawi, batu itu dialihkan ke kawasan sungai Teresat. Batu itu mula dikaji oleh Major H. S. Patterson pada tahun 1922 apabila dia mencuba membaca tulisan jawi pada batu bersurat tersebut. Batu bersurat ini mempunyai empat muka batu bersurat yang mengandungi undang-undang, peraturan dan hukum syariat Islam.

Pengiktirafan Batu Bersurat Terengganu oleh UNESSCO sangat penting kerana mampu membantu mempromosikan khazanah sejarah secara meluas di peringkat antarabangsa. Khazanah warisan itu juga boleh menjadi produk pelancongan apabila kerajaan negeri Terengganu telah mewujudkan Memorial Batu Bersurat Terengganu yang telah siap dibina pada tahun 1991. Batu Bersurat Terengganu merupakan khazanah warisan bangsa yang perlu dipelihara agar generasi depan juga mampu melihatnya.


Budaya Membaca Tunjang Kegemilangan Bangsa

Untuk mendapatkan maklumat terkini, ikuti kami melalui Telegram

Kuala Lumpur – Pada hari ini, 20 Ogos 2021 telah berlangsungnya Majlis Pelancaran Buku Dokumentasi yang bertajuk Tun Dr. Mahathir Mohamad: The Art of Statesmanship. Majlis pelancaran yang diadakan secara dalam talian dan boleh ditonton secara langsung menerusi Facebook Yayasan Wiba Prima ini merupakan anjuran Yayasan Wiba Prima dengan kerjasama Yayasan Kepimpinan Perdana, Yayasan Hasanah, Perpustakaan Negara Malaysia (PNM) dan Galeria Perdana Langkawi. Majlis tersebut telah dirasmikan oleh Yang Amat Berbahagia Tun. Dr. Mahathir Mohamad, mantan Perdana Menteri Malaysia. Ucapan perasmian itu dilaksanakan secara rakaman awal oleh Yayasan Wiba Prima dan Yayasan Kepimpinan Perdana.

Sejajar dengan peranan PNM yang bertanggungjawab sebagai agensi penyokong industri buku dalam negara demi memartabatkan ilmu dan budaya membaca di Malaysia, penganjuran majlis ini dilihat menjadi satu daripada wadah terbaik untuk menjalinkan hubungan kerjasama dengan pemain industri perbukuan negara, di samping sinergi berkesan yang efektif untuk memartabatkan industri penerbitan buku negara.

Selain itu, antara objektif Majlis Pelancaran Buku Dokumentasi Tun Dr. Mahathir Mohamad: The Art of Statesmanship termasuklah untuk memberikan pendedahan tentang buku ini kepada masyarakat Malaysia melalui liputan media, mengumpulkan dana untuk tujuan penerbitan dan penyelidikan akan datang serta menyokong pembangunan industri perbukuan negara.

Memetik sinopsis daripada buku dokumentasi tersebut, buku ini berkisar tentang Tun Dr. Mahathir Mohamad, iaitu Perdana Menteri Malaysia yang keempat dan yang paling lama berkhidmat, iaitu bermula dari 16 Julai 1981 hingga 31 Oktober 2003. Pemerhatian dan pembacaan beliau sangat luas sehingga dapat melakukan pelbagai perubahan untuk bangsa Melayu. Beliau mempunyai misi dan visi dalam menentukan hala tuju bangsa beliau sendiri sehingga digelar sebagai “Bapa Pemodenan Malaysia”.

Tun Dr. Mahathir Mohamad juga telah membawa banyak perubahan kepada rakyat dan mengatur program untuk generasi yang membangunkan negara supaya setanding dengan mana-mana bangsa di dunia. Banyak kejayaan besar telah dicapai pada zaman pemerintahan beliau dari segi ekonomi, pendidikan, etika sosial, dan budaya hidup rakyat Malaysia, khususnya orang-orang Melayu dalam menghadapi era globalisasi dan liberalisasi abad ke-21, sehingga mendapat banyak pengiktirafan daripada pemimpin dunia. Artifak ini disimpan di Galeria Perdana Langkawi, Yayasan Kepimpinan Perdana dan Galeria Sri Perdana, Kuala Lumpur.

Penerbitan buku dokumentasi Tun Dr. Mahathir Mohamad: The Art of Statesmanship telah melibatkan gerak kerja penyelidikan dan pendokumentasian artifak terpilih di Galeria Perdana Langkawi selama lebih setahun. Kerja-kerja penyelidikan untuk buku ini telah mendapat geran dan tajaan daripada Yayasan Hasanah dan akan dijual pada harga RM300 (termasuk penghantaran dalam Malaysia) hanya melalui Yayasan Wiba Prima. Kutipan jualan buku ini akan disalurkan untuk penerbitan dan penyelidikan Yayasan Wiba Prima pada masa akan datang.


Kuala Lumpur – Dewan Bahasa dan Pustaka telah menganjurkan program Ambang Merdeka yang diadakan pada 22 – 31 Ogos 2021. Tajuk siri syarahan pada kali ini ialah “Keunikan Sabah Citra Kepelbagaian Malaysia”. Program tersebut diadakan secara atas talian di Facebook DBP. Aninah Janang merupakan moderator program tersebut.

Tujuan program tersebut diadakan adalah untuk memberikan pendedahan dan pengetahuan tentang keunikan kepelbagaian budaya Sabah kepada orang awam. Program tersebut menampilkan seorang orang ahli panel iaitu Profesor Madya Dr. Ramzah Dambul yang merupakan Timbalan Naib Canselor Penyelidikan dan Inovasi Universiti Malaysia Sabah. Program itu disertai oleh ahli akademik dari dalam dan luar negara.

Pada peringkat pertama perbincangan, Profesor Madya Dr. Ramzah Dambul menerangkan tentang keunikan Sabah yang terkenal dengan kepelbagaian kebudayaan di Sabah. Beliau menjelaskan bahawa masyarakat berbilang etnik di Sabah hidup dengan harmoni dan mempunyai tali perpaduan yang erat. Selain itu, beliau menekankan tentang kepentingan elemen pendidikan yang memberikan pendedahan dan pengetahuan tentang kebudayaan kepada generasi muda. Beliau  menambah bahasa merupakan elemen yang penting dalam suatu kebudayaan. Bahasa memainkan peranan penting untuk memelihara kebudayaan kerana bahasa merupakan alat komunikasi yang penting dan digunakan untuk menjelaskan kebudayaan sesuatu etnik.

Beliau memberikan contoh bahawa bahasa Kadazan Dusun akan pupus dalam jangka masa 30-50 tahun akan datang sekiranya bahasa itu tidak dipraktikkan dalam masyarakat. Antara faktor yang menyebabkan bahasa etnik  hilang dalam masyarakat ialah mereka mahu bertutur dalam bahasa arus perdana seperti bahasa Melayu dan bahasa Inggeris.  Selain itu, beliau mahu masyarakat mewujudkan kebudayaan Malaysia agar semua lapisan masyarakat di negara ini mengetahui dan menghormati kebudayaan masing-masing. Beliau berharap agar masyarakat di Malaysia dapat mengekalkan dan memelihara kebudayaan masing-masing agar generasi akan datang dapat mewarisinya.

Program tersebut mendapat sambutan yang menggalakkan dari masyarakat. Semoga program seperti ini dapat diteruskan untuk memberikan pendedahan dan ilmu kepada masyarakat.